
SUMMIT LA RIGA: “PARTENERIATUL ESTIC NU FACE PARTE DIN POLITICA DE EXTINDERE A UE”

Merkel: “acceptăm că diverşi membri ai Parteneriatului Estic merg pe căi foarte diferite”
Liderii UE s-au întâlnit cu cei şase membri ai Parteneriatului estic, în cadrul unui summit desfăşurat la Riga în perioada 21-22 mai. Reuniunea la nivel înalt a avut ca scop principal aprofundarea relaţiilor şi încurajarea fostelor republici sovietice să se reformeze. Totodată, Rusiei i-a fost transmis mesajul de a nu se amesteca în afacerile interne ale vecinilor săi. La summit-ul de la Riga au participat doar 25 din cei 28 de lideri europeni, alături de doar patru dintre cei şase omologi din ţările partenere. Preşedintele azer Ilham Aliev şi-a anulat participarea cu o zi înainte de reuniune - însărcinându-l cu reprezentarea pe ministrul de Externe Elmar Mammadiarov. Belarusul - ale cărui relaţii diplomatice cu UE au fost afectate de bilanţul slab în domeniile politic şi drepturilor omului - a fost reprezentat tot de şeful diplomaţiei, Vladimir Makei.
Cancelarul german Angela Merkel a declarat, la sosirea la reuniune, că abordarea Rusiei este "destul de clar" diferită faţă de cea a Uniunii Europene. "Noi acceptăm că diverşi membri ai Parteneriatului Estic merg pe căi foarte diferite"
, a subliniat. 

Potrivit şefului diplomaţiei britanice, Philip Hammond, faptul că ţările partenere au "libertatea să ia singure decizii cu privire la viitorul lor" este cel mai important mesaj transmis de la Riga. 

"Dacă Rusia ar fi fost puţin mai îngăduitoare, mai fermecătoare, mai atractivă, poate că nu ar fi fost nevoită să-şi compenseze neajunsurile prin tactici distructive şi de intimidare a vecinilor săi" a afirmat preşedintele Consiliului European, Donald Tusk. "Parteneriatul Estic nu este un concurs de frumuseţe între Rusia şi Uniunea Europeană. Dar, daţi-mi voie să fiu sincer: frumuseţea contează. Totdată, le răspund celor care pretind că Parteneriatul Estic este îndreptat împotriva Rusiei. Nu este
" a adăugat. Însă, conflictul din Ucraina a dus la o regândire a politicii blocului european faţă de vecinii săi estici. Uniunea Europeană caută, acum, o abordare mai adecvată, care să înglobeze ambiţiile mai proeuropene ale Ucrainei, Georgiei şi Republicii Moldova, dar şi pe cele ale Armeniei, Azerbaidjanului şi Belarusului, care nu şi-au manifestat interesul de a deveni membre UE.
Preşedintele ucrainean Petro Poroşenko s-a declarat mulţumit să vadă că blocul european "demonstrează unitate şi solidaritate". El a adăugat că există "dovezi puternice" potrivit cărora trupele ruse sunt active în estul Ucrainei, referindu-se la confirmarea de către observatorii OSCE a faptului că un militar care primeşte îngrijiri medicale în Ucraina este "într-adevăr, un militar din cadrul trupelor ruseşti"
. Petro Poroşenko a subliniat că aderarea la Uniunea Europeană rămâne, în continuare, un ţel important şi, pentru a-l atinge, Ucraina doreşte să întreprindă reforme, să lupte împotriva corupţiei şi să îmbunătăţească mediul investiţiilor în ţară. "Este un element-cheie să păstrăm uşa deschisă" a menţionat la o întâlnire a liderilor conservatori organizată înainte de summit. Liderul de la Kiev a evitat să se refere la "perspectiva concretă de aderare"
 solicitată, anterior reuniunii, de şeful diplomaţiei ucrainene, Pavel Klimkin.

Declaraţia finală a summit-ului recunoaşte "aspiraţiile europene şi opţiunile europene ale partenerilor în cauză". Ministrul leton de Externe, Edgars Rinkevics, a cărui ţară deţine preşedinţia UE şi a găzduit reuniunea, a atenuat orice aşteptări ale vreunei avansări în direcţia aderării la UE. "Este necesar să spunem clar că uşa este deschisă. Dar, pentru a intra este necesar să fii bine pregătit"
. 

Georgia şi Ucraina nu obţin promisiunea liberalizării regimului vizelor de călătorie în UE începând cu 2016. Comisarul european Johannes Hahn, însărcinat cu Politica de Vecinătate, a declarat că este necesar ca Tbilisi şi Kievul să îndeplinească "unele condiţii restante". Reprezentanții societății civile din Moldova, Ucraina și Georgia, prezenți la Riga, au făcut un gest simbolic înmânând comisarului Johannes Hahn, cererea de aderare la Uniunea Europeană. Premierul georgian, Irakli Garibaşvili, şi-a exprimat speranţa finalizării "procedurilor tehnice" până la sfârşitul acestui an. De asemenea, a fost anunţat, în mod oficial un acord de împrumutare a Ucrainei cu 1,8 miliarde de euro. Blocul european s-a angajat, totodată, să sprijine generarea unor investiţii în valoare de două miliarde de euro pentru întreprinderile mici din Georgia, Republica Moldova şi Ucraina, în următorii zece ani.
Eastring


La Riga au fost puse bazele unui proiect european care vizează reasigurarea cu gaz a Balcanilor.
Inelul Estic - sau Eastring, cum este numit proiectul - include un Acord semnat, deja, de România, Bulgaria, Ungaria şi Slovacia în 21 mai. Conform conceptului inițial, Eastring este alternativa la South Stream, proiectul prin care Rusia voia să aducă gaz în Europa, ocolind Ucraina. 
În declarația comună a celor patru state se precizează că interconectarea acestora are loc în cadrul efortului comun de a căuta noi surse și rute pentru diversificarea gazului folosit de acestea. Bulgaria, Ungaria şi Slovacia sunt aproape total dependente de gazul rusesc. În descrierea oficială se vorbește explicit de surse alternative care să aducă gaz spre Europa prin acest inel din zona Mării Negre, din regiunea Caspică, din Oriențul Mijlociu și din potențialul nod energetic care va deveni Turcia.
Proiectul Eastring conține, deocamdată, două opțiuni pentru România. Una dintre acestea se bazează pe facilitățile de stocare și producție din Transilvania, traversează această regiune și ajunge până la Isaccea, în județul Tulcea, unde se conectează cu infrastructura existentă dintre România și Bulgaria, care la rândul ei se leagă de Turcia. O a doua opțiune presupune ca gazoductul să treacă prin București, unde de asemenea ar putea exista posibilități de stocare, spre granița Bulgară și de acolo, mai departe, spre Turcia.
După summit-ul de la Riga, premierul slovac, Robert Fico, a făcut un gest surprinzător, invitând Rusia să se alăture proiectului Eastring, deși punctul de plecare era despărțirea de gazul rusesc. „Fico are însă nevoie de certitudini, după ce Rusia a anunţat că din 2020 nu va mai folosi conductele ucrainiene pentru exportul spre statele europene”
. După ce Uniunea Europeană a început să se opună construcţiei South Stream care urma să aducă gaz rusesc prin Marea Neagră şi să traverseze Bulgaria și Grecia până la Marea Adriatică, Moscova s-a reorientat. A stabilit un acord cu Ankara pentru același traseu pe care îl traversa South Stream – diferenţa constând în faptul că numele viitorului gazoduct va fi Turkish Stream. Liderul de la Kremlin a discutat cu premierul grec, Alexis Tsipras, ca, în prelungirea acestuia, să finanţeze următorul tronson, de la frontiera greco-bulgară până spre Adriatica.

Un “succes liniştit”
Summit-ul de la Riga a fost un "succes liniştit", în pofida lipsei unor anunţuri sau iniţiative concrete, a apreciat EUobserver. Reuniunea a arătat cât de mult se bazează relaţia dintre UE şi cele şase foste state sovietice din flancul său estic pe o "ambiguitate folositoare, dar potenţial dăunătoare".

Ucraina, Georgia şi Republica Moldova nu au obţinut promisiunea unor viitoare negocieri de aderare cu UE, Ucraina şi Georgia nu au primit liberalizarea vizelor de călătorie începând de anul viitor, criticii Rusiei nu au obţinut o condamnare a implicării Moscovei în estul Ucrainei, iar UE nu a obţinut nici un angajament cu privire la drepturile omului de la Armenia, Azerbaidjan şi Belarus. "Riga nu a fost locul pentru gândirea unor noi paşi" a afirmat Pierre Vimont,   secretar general al serviciului diplomatic european în perioada 2010-2015. "Summitul a avut scopul să facă bilanţul progreselor înregistrate” după summit-ul de la Vilnius, “nu să lanseze iniţiative sau inovaţii"
.
Parteneriatul Estic a fost lansat în 2009, la iniţiativa Poloniei, Suediei şi Cehiei, care au dorit să sprijine sateliţi sovietici în sensul de a ieşi de pe orbita Rusiei. Programul a fost aprobat şi de către alte state membre UE, mai reticente în a lua în considerare perspectiva aderării, dar interesate în stabilizarea vecinătăţii estice prin încurajarea relaţiilor politice şi economice.

Această abordare şi-a demonstrat atât validitatea, cât şi limitele, la Vilnius, în 2013. La summit-ul din vara lui 2013, Georgia şi Republica Moldova au anunţat că urmau să semneze un Acord de Asociere şi acorduri aprofundate şi globale de liber-schimb (DCFTA) cu UE. Însă Ucraina a refuzat, în ultimul moment, ceea ce a condus la mişcarea din Piaţa Independenţei, la Kiev. Noile autorităţi ucrainene au semnat tratatele, până la urmă, în 2014. În replică, Rusia a anexat Crimeea, reacţionând şi printr-o asprire a politicii externe - inclusiv în domeniul economic. “UE nu a anticipat că o ţară va refuza să semneze un acord sau că Rusia reacţiona cu asprime în acest sens”
.

Martin Schultz: “În următorii ani nu va exista o extindere a UE”

„Nici un stat din cadrul Parteneriatului Estic nu este pregătit pentru a i se oferi perspectiva aderării la Uniunii Europene” a afirmat președintele Comisiei Europene, Jean Claude Juncker. „Nici ele nu sunt pregătite, nici noi nu suntem pregătiţi pentru aceasta”
. 

Cancelarul german, Angela Merkel, a precizat că "Parteneriatul Estic nu este un instrument de extindere a UE, ci unul de apropiere". Anterior summit-ului de la Riga, şefa guvernului de la Berlin precizase, într-un discurs ţinut în Bundestag, că "Parteneriatul Estic nu face parte din politica de extindere a UE"
. Cancelarul austriac, Werner Faymann, a abordat subiectul printr-o  formulare directă: "Să nu promitem lucruri pe care nu le putem oferi, ar fi un gest nesincer"
. Discuţiile despre integrarea în UE ar trebui înlocuite cu cele despre o mai bună colaborare, a sugerat oficialul austriac.
"Trebuie să facem diferenţa între unele ţări şi altele" a declarat preşedintele Parlamentului European, Martin Schulz. Este şi motivul pentru care au rezultat mai multe concluzii în urma reuniunii de la Riga. Dictaturile nu au ce căuta în Uniunea Europeană, a precizat Martin Schulz, referindu-se, evident, la Belarus. Alte ţări, precum Georgia, au, în schimb, nevoie de o perspectivă europeană. Dincolo de aceste consideraţii, Martin Schulz a precizat, fără echivoc, că, „în următorii ani nu va exista o extindere a UE”
. La fel de ferm, a evitat să vorbească despre eventuale promisiuni în privinţa integrării. Referitor la Ucraina, a afirmat că are nevoie imediată de soluţii, investiţii, locuri de muncă, nu de viziuni abstracte de viitor. 

Donald Tusk a declarat că Moldova, Georgia şi Ucraina au dreptul sa aspire la aderarea la Uniunea European - dar nu va face „promisiuni lipsite de acoperire” despre perspectivele integrării. „Parteneriatul Estic nu a fost o promisiune oficială că va garanta aderarea la Uniunea Europeană (...). Dar, bineînteles că Georgia, Moldova şi Ucraina au tot dreptul (...) la acest vis european şi cred că este de datoria noastră (...) de a nu face promisiuni deşarte că acest lucru ar putea fi posibil mâine sau poimâine. Drumul spre Europa poate că nu va aduce calitatea de membru în viitorul apropiat, dar apropierea neoficială de standardele europene, de comunitatea noastră culturală şi politică s-ar putea întâmpla în câţiva ani”.  Donald Tusk a mai precizat că Uniunea Europeană nu doreşte să dezamagească ţările aspirante. Acordul de asociere şi ridicarea vizelor pentru moldoveni sunt dovezi că UE este un partener „predictibil” şi, în viitor aceste ţări ar putea să se regăsească „într-o singură organizaţie politică”.

Referitor la activul program de dezinformare al Moscovei, Donald Tusk s-a arătat încrezător că programul pregătit de UE pentru contracararea situaţiei va fi  eficient. „În toate ţările Europei avem semnale, dovezi, că Rusia are un imens program de dezinformare şi de propagandă împotriva Europei. Dar, sunt absolut sigur (...) că propaganda nu are nici o şansă în faţa adevărului. (...) Sigur că avem nevoie de  instrumente tehnice, nu doar posturi de radio sau de televiziune sau Internet. În permanenţă trebuie sa existe o colaborare între instituţii, think thank-uri pentru a oferi informaţie adevarată, bazata pe cifre, despre Europa, despre conflictul din Ucraina şi despre alte subiecte. Uniunea Europeana a început un astfel de proiect. (...) Procesul este în desfăşurare”
. 

Johannes Hahn, comisarul european pentru Vecinătate şi problema extinderii, a apreciat că trebuie făcută o distincţie între cele trei ţări din Parteneriatul estic ferm angajate pe drumul integrării europene şi celelalte, care par să fi abandonat proiectul. În opinia sa, „trebuie regândită întreaga politică a vecinătăţii europene, nu numai cea estică, punând un accent special pe cooperarea economică”. Noua politică de vecinătate va trebui să fie mai flexibilă pentru a reacţiona adecvat la „evoluţia situaţiei de pe teren"- referire indirectă la criza din estul Ucrainei dar şi la cea a refugiaţilor din Marea Mediterană. Referitor la ideea că Republica Moldova şi Georgia ar putea fi ameninţate de Rusia dacă insistă pe drumul integrării europene, Johannes Hahn a afirmat că „o cooperare paşnică, bazată pe încredere reciprocă, ar fi soluţia cea mai bună pentru toată regiunea, inclusiv Rusia". Comisarul european a subliniat că Uniunea Europeană este „o organizaţie care a primit Premiul Nobel pentru Pace"
.
Raportorul Parlamentului European în dosarul redefinirii relaţiilor UE-Rusia, Gabrielius Landsbergis, consideră că aderarea Moldovei, Georgiei și Ucrainei la Uniunea Europeană este doar o chestiune de timp. Pe de altă parte, într-un Raport către Parlamentul European, subliniază că Uniunea Europeană dorește ca relația sa cu partenerii estici „să nu mai depindă de părerea unor terţe părţi”. Astfel, „Rusia nu ar trebui să aibă influenţă asupra relaţiilor UE cu aceste ţări” iar „ideea unei vecinătăţi împărţite nu are înţelegere din partea Uniunii Europene”
. 
Dezamăgire la Chişinău
Republica Moldova nu a obținut la summit-ul de la Riga o perspectivă europeană clară. A primit doar încurajări pentru continuarea reformelor și a fost atenționată în legătură cu nivelul înalt al corupției.
Președintele Republicii Moldova, Nicolae Timofti, a menționat în cadrul summit-ului că majoritatea cetățenilor din Republica Moldova își văd viitorul doar împreună cu Uniunea Europeană, în pofida propagandei antieuropene intense, a unor probleme politice de ordin intern și a presiunilor intense din exterior. „În calitatea mea de preşedinte al Republicii Moldova declar că obiectivul strategic al ţării mele este acela de a deveni membru cu drepturi depline al Uniunii Europene. Sunt sigur că perspectiva europeană şi, mai apoi, statutul de stat candidat, ar reprezenta forţa mobilizatoare pentru continuarea reformelor în Republica Moldova. Cetăţenii ar avea mai multă încredere în ideea europeană dacă ţara mea ar avea o perspectivă europeană clară”
 a menționat președintele moldovean. Nicolae Timofti a lansat, oficial, invitația ca, următorul summit al Parteneriatului Estic, în 2017, să se desfășoare la Chișinău.
Ex-premierul Iurie Leancă a declarat, la Chişinău, că summit-ul Parteneriatului Estic de la Riga ar trebui să fie ca un duş rece pentru autorităţile Republicii Moldova. În opinia sa, unica soluţie pentru a restabili încrederea şi sprijinul partenerilor europeni ar fi crearea unei majorităţi parlamentare funcţionale pro-europene: „Summit-ul este un prilej de a constata mai multe lucruri triste, care indică faptul că ţara merge într-o direcţie greșită. Acest summit, cu rezultate lipsite de relevanţă şi semnificaţie pentru viitorul nostru, sper să ne mobilizeze să extragem anumite concluzii” a menționat Iurie Leancă. El a subliniat că actuala coaliție minoritară a împins relația Republicii Moldova cu Uniunea Europeană în impas. Acum această relație „este una falimentară”
, a conchis fostul premier moldovean.
Cameron, în ofensivă


Premierul britanic, David Cameron, a profitat de prima sa deplasare în străinătate după câştigarea alegerilor şi reconfirmarea sa ca şef al guvernului de la Londra pentru a purta discuţii legate de viitorul Uniunii Europene, înaintea referendumului vizând viitorul ţării sale în UE. „Voi demara discuţii serioase cu ceilalţi lideri europeni pentru reformarea UE şi renegocierea relaţiilor dintre Regatul Unit şi Uniunea Europeană”
 a declarat la sosirea la Riga. 


David Cameron intenţionează să „repatrieze anumite competenţe” şi să impună condiţii mai aspre în privinţa accesului la ajutor social pentru imigranţii din Uniunea Europeană - cu precădere pentru cei din estul Europei, ceea ce a iritat Varşovia, Bratislava şi Budapesta. 

Discuţie îndelungată Merkel-Hollande-Tsipras


Cancelarul german, Angela Merkel şi preşedintele francez, François Hollande, au discutat îndelung, în marja summit-ului de la Riga, cu premierul elen, Alexis Tsipras, despre datoria Greciei. „Discuţiile s-au axat pe voinţa de a se ajunge la un acord asupra programului în curs” vizând susţinerea financiară a Greciei. Cei trei lideri s-au pus de acord „asupra necesităţii ca autorităţile elene aă continue colaborarea cu cele trei instituţii creditoare „ - respectiv UE, BCE şi FMI, convenind să „fie într-un contact permanent în perioada următoare”. 


Alexis Tsipras a ridicat problema necesităţii unui „acord pe termen lung”. Potrivit unor surse din cadrul summit-ului, Angela Merkel şi François Hollande „şi-au exptrimat disponibilitatea de a sprijini personal, dacă este nevoie, încheierea unui astfel de acord”. „Nu vom negocia la Riga problema Greciei” dar discuţiile sunt binevenite „în preambulul reuniunii Eurogrupului. Dorim ca, împreună cu domnul Tsipras, să găsim soluţii care să confere încredere şi să permită eliberarea fondurilor prevăzute. Ne străduim să facilităm lucrurile şi, în acelaşi timp, să transmitem emsaje utile atât Greciei cât şi Europei”
 a precizat preşedintele François Hollande.   
Lavrov avertizează legat de deciziile care ar putea dăuna Rusiei 
Ministrul rus de Externe, Serghei Lavrov, a avertizat, înaintea summit-ului, în legătură cu adoptarea deciziilor care ar putea să "dăuneze intereselor" Rusiei. Pe de altă parte, a afirmat că "Noi nu considerăm o tragedie aspiraţiile vecinilor noştri de a-şi consolida relaţiile cu UE". Moscova şi-a exprimat permanent îngrijorarea cu privire la faptul că programul Parteneriatului Estic - în care sunt incluse Armenia, Azerbaidjan, Belarus, Georgia, Republica Moldova şi Ucraina - ar putea afecta interesele Rusiei. Însă, oficialii Uniunii Europene au negat în mod repetat acest lucru. 

Dimitri Rogozin, vicepremierul rus, a susținut că nu este deranjat de sancțiunile occidentale care îl impiedică să intre în Uniunea Europeană şi în Statele Unite. „Glumesc mereu pe tema asta. Nu ne dau vize, au adoptat sancţiuni împotriva noastră. Dar, tancurile nu au nevoie de viză” a afirmat, ironic, vicepremierul de la Moscova. A adăugat că noua vedetă a forțelor ruse, tancul T-14 “Armata”, este atât de performant, încât nu se va limita doar la prezentarea din 9 mai, când Rusia a sărbătorit victoria în cel de Al Doilea Război Mondial. „Deşi a fost un mic incident la repetiţii, tehnica Armata este perfectă şi trebuie să se obişnuiască, doar, cu factorul uman. Nu ne faceţi să apăsăm pe buton”
. Dimitri Rogozin a afirmat că “Rusia nu ameninţă Occidentul”, care oricum va fi „distrus sub asaltul gay-ilor şi al Statului Islamic”
.  

Kasparov: “Europa să fie unită în faţa lui Putin” 

Gari Kasparov, opozantul rus, fost campion mondial la șah, a avertizat Uniunea Europeană, legat de liderul de la Kremlin, că nu este posibilă “o coexistenţă liniştită cu un dictator care se comportă precum un animal de pradă”. Potrivit lui Gari Kasparov, Vladimir Putin "are nevoie de conflicte. Este singurul mod în care poate convinge publicul rus că este indispensabil', Aceste conflicte “pot fi de intensitate redusă, cum se întâmplă acum, sau pot fi mai agresive, dar Europa trebuie să înţeleagă faptul că, atât timp cât Putin este la putere, nu va fi pace”.
Gari Kasparov urmează să publice, în luna octombrie, un volum intitulat Winter is Coming, în care descrie apariția “unui nou fel de război rece” în ultimele decenii, după euforia căderii Zidului Berlinului și a destrămării Uniunii Sovietice. De asemenea, atrage atenția asupra necesității ca “Europa să fie unită în faţa lui Putin”, cu atât mai mult cu cât în statele europene există numeroși adepți ai  unui compromis cu Rusia. Aceștia consideră că o confruntare cu Moscova este contraproductivă. Fostul campion mondial la șah a apreciat că toate “dictaturile sunt slabe”, întrucât fundamentul lor este frica. A cerut Uniunii Europene și Statelor Unite să acționeze pentru a-i convinge pe oficialii, militarii și oamenii de afaceri ruși “să facă ceva împotriva lui Putin, întrucât cu acesta la putere nici ei nu au un viitor”. 

Pe de altă parte, Gari Kasparov s-a arătat convins că Vladimir Putin va rămâne la Kremlin până la sfârşitul vieţii. “Putin nu are o viaţă politică şi nici personală în afara Kremlinului. Din acest motiv, se va agăţa de scaunul de la Kremlin până la sfârşitul vieţii”
. 
Steinmeier: G7 trebuie să redevină G8 prin reprimirea Rusiei
Ministrul german de Externe, Frank-Walter Steinmeier, a declarat că G7 - Grupul celor mai industrializate state ale lumii - ar trebui să redevină într-un anumit orizont de timp G8, prin reprimirea Rusiei, care a fost suspendată anul trecut, după anexarea Crimeei. „Cred că nu avem interesul să rămânem pe termen lung la formatul G7 (...) O privire asupra lumii ne arată că avem nevoie de Rusia ca partener constructiv într-o serie de conflicte”
 precum cele din Orientul Mijlociu, a afirmat șeful diplomației germane. 
Cancelarul Angela Merkel s-a referit la această problem fără să sugereze  posibilitatea reprimirii Rusiei în acest grup, despre care a afirmat că „trebuie să se reunească exact în formatul actual”
. Șefa guvernului de la Berlin a adăugat că absența Rusiei la reuniunea din 7-8 iunie este o pierdere, dar încălcarea ordinii pașnice postbelice a făcut inevitabilă suspendarea ei din G8. 
 Rusia a întocmit o „listă neagră”


La câteva zile după summit-ul de la Riga, Kremlinul le-a interzis mai multor politicieni UE intrarea în Rusia. În fapt, este vorba despre 89 de oameni politici din state membre ale Uniunii Europene. "Acea listă cu 89 de nume nu a fost împărtăşită de către autorităţile ruse" a declarat purtătorul de cuvânt al Înaltului Reprezentant UE pentru Politică Externă, Federica Mogherini. A adăugat că "nu avem nici o altă informaţie cu privire la baza legală şi procesul acestei decizii" - pe cale de consecinţă, „considerăm această măsură total arbitrară şi nejustificată, în special în absenţa oricărei clarificări suplimentare şi transparenţe"
. La rândul său, Foreign Office a adoptat o poziţie fermă printr-un comunicat "Dacă Rusia crede că această acţiune va determina UE să-şi schimbe poziţia cu privire la sancţiuni, se înşeală"
.


Ministrul german de Externe, Frank-Walter Steinmeier, a precizat că lista nu va ajuta eforturile de dezamorsare a "conflictului încăpăţânat şi periculos" din estul Ucrainei. "Eu nu cred că este deosebit de înţelept să institui asemenea interdicţii de intrare"
 pe teritoriul ţării, a subliniat şeful diplomaţiei germane. Berlinul a solicitat clarificări suplimentare de la Moscova, a anunţat Ministerul german de Externe, adăugând că persoanele de pe listă au dreptul să ştie de ce apar pe ea, pentru ca să poată acţiona pe cale legală. Potrivit Bild și Frankfurter Allgemeine Zeitung, pe această listă se află opt germani: parlamentarul Karl-Georg Wellmann (CDU); șef-adjunct al facțiunii creștin-sociale din Bundestag, Michael Fuchs; ecologiştii Rebecca Harms şi Daniel Cohn-Bendit; politicianul CSU, Bernd Posselt; secretar de stat în Ministerul Federal al Apărării, Katrin Suder; secretarul general al Consiliului de Miniștri UE, Uwe Corsepius și inspectorul Forțelor Aeriene Germane, general-locotenent Karl Müllner. 

”Mă miră faptul că mă aflu pe această listă. Nu este corect ca Rusia să interzică intrarea în ţară unor politicieni care nu fac altceva decât să-şi spună părerea”
 a afirmat Michael Fuchs - care a salutat în repetate rânduri sancțiunile împotriva Rusiei. „Mă onorează să fiu văzut ca duşman de un sistem totalitar ca Rusia”
 a declarat Daniel Cohn-Bendit. "Această listă nu aduce veşti bune pentru relaţiile dintre UE şi Rusia" a declarat eurodeputata Rebecca Harms, care a fost întoarsă din drum de către Rusia. „Ea vizează politicieni care susţin Ucraina şi drepturile omului, democraţia şi societatea civilă în Rusia. Este clar că Vladimir Putin consideră criticile cinstite cu privire la abordarea sa autoritaristă drept o ameninţare la adresa puterii sale"
 a subliniat ecologista.
Pe listă se mai află, printre alţii: liderul grupului liberal din Parlamentul European, Guy Verhofstadt; fostul preşedinte al Parlamentului European, Jerzy Buzek; fostul vicepremier britanic, Nick Clegg; fostul director MI6, John Sawers; fostul comisar european pentru Politica de vecinătate, Stefan Füle; fostul ministru ceh de Externe, Karl Schwarzenberg; adjunctul ministrului polonez al Apărării, Robert Kupiecki; preşedintele Senatului polonez, Bogdan Borusewicz. "Acest lucru scade şi mai mult încrederea reciprocă şi împiedică orice eforturi în vederea unui dialog constructiv de găsire a unei soluţii paşnice şi de durată la actuala criză geopolitică" a declarat preşedintele Parlamentului European, Martin Schulz. El a îndemnat Moscova să "asigure transparenţa deciziilor sale, în conformitate cu legea internaţională şi obligaţiile legale, acordând persoanelor vizate dreptul la apărare şi la apel"
. 


Partidul Socialist francez a cerut Moscovei să revină asupra deciziei referitoare „la lista neagră” pe care se regăsesc personalităţi franceze de talie europeană - precum filozoful Bernard-Henri Lévy; preşedintele grupului PS din Adunarea Naţională, Bruno Le Roux - cărora le este interzis să intre pe teritoriul Rusiei. Această listă  "nu onorează diplomaţia rusă" şi nu este "de natură să ajute un parteneriat ruso-european" a apreciat Jean-Christophe Cambadélis, prim-secretar al  Partidului Socialist francez. "Partidul Socialist doreşte ca o ţară mare ca Rusia să fie un partener respectat care ne respectă". "De aceea, le cerem domnilor Putin şi  Lavrov să revină asupra acestei decizii care pătează imaginea ţării lor în Europa"
. 

Comisia franco-rusă, care reuneşte parlamentari din Adunarea Naţională de la Paris şi din Duma de Stat ar trebui să se reunească la Moscova în perioada 17-19 iunie. Întâlnirea „riscă să nu mai aibă loc din cauza listei Rusiei”
. 
Moscova: restricţionarea accesului în Rusia, o „etapă reciprocă”


Moscova a confirmat că a trimis statelor membre UE lista cu persoanele cărora le-a interzis intrarea în Rusia. Un oficial al Ministerului rus de Externe a precizat că preferă „să se abţină de la comentarii cu privire la personalităţi”. „Emisarilor” statelor care au impus sancţiuni Rusiei li s-a transmis, de multă vreme, să se adreseze birourilor consulare ruseşti înainte de vizite, pentru a afla dacă au interdicţia de a intra în ţară. "Partenerii noştri au preferat să nu facă acest lucru şi au solicitat să fie notificaţi pe canale diplomatice. În această idee le-au fost trimise listele". Listele "au fost înmânate partenerilor noştri europeni ca un gest de încredere, iar publicarea lor poate apăsa conştiinţa părţilor corespondente. Un lucru rămâne neclar: au dorit colegii noştri europeni aceste liste pentru a minimaliza inconvenientele „persoanelor interzise” sau pentru a pune în scenă alt show politic?"

Restricţionarea accesului în Rusia a fost introdusă excepţional, ca o "etapă reciprocă" faţă de acţiunile UE, a subliniat oficialul rus. "Un răspuns către unele sate europene care cer să se explice de ce aceste nume au fost puse pe liste de persoane cărora li s-a interzis să intre în Rusia este destul de simplu - acest lucru s-a făcut ca un răspuns la o campanie de sancţiuni impuse Rusiei de către unele ţări din Uniunea Europeană conduse de către Germania"
 a subliniat reprezentantul Ministerului rus de Externe, comentând informaţiile de presă potrivit cărora capitale europene au cerut explicaţii de la Moscova cu privire la personalităţile de pe lista neagră.

Retorsiune europeană


Preşedintele Parlamentului European, Martin Schulz, a informat că PE restricţionează accesul liber în instituţie al ambasadorului rus şi al altui diplomat şi suspendă participarea la Comisia de cooperare parlamentară UE-Rusia, după ce Moscova a întocmit o listă neagră cu oficiali europeni. De asemenea, Parlamentul European va evalua cererile de acces din partea unor membri ai Dumei şi ai Consiliului Federaţiei, de la caz la caz. 
"În urma publicării unei liste negre cu oficiali şi politicieni europeni, preşedintele Parlamentului European, Martin Schulz, l-a informat (...) pe ambasadorul rus la UE că, în condiţiile în care autorităţile ruse nu au reuşit să asigure transparenţa deciziilor lor, în conformitate cu legislaţia internaţională şi obligaţiile legale, şi nici să acorde persoanelor vizate dreptul la apărare sau apel, el consideră că este justificat să ia măsurile adecvate în replică"
 informează un comunicat al Parlamentului European.

RECONFIGURĂRI ALE BALANŢEI MILITARE MONDIALE:

PARTENERIAT MULTILATERAL STRATEGIC RUSIA-CHINA
Moscova va continua să-şi consolideze Forţele de Rachete Strategice. Până în 2019-2020, acestora li se vor adăuga 13 noi divizii de rachete pentru ca actuala infrastructură să fie legată cu sistemele mobile pe calea ferata de tip Barguzin. În prezent, Forţele de Rachete Strategice ale Rusiei cuprind 12 divizii, grupare în trei armate cu responsabilităţi în zona rachetelor. “Sistemul mobil pe cale ferată Barguzin va contribui la o nouă structurare a sistemului rusesc de rachete ce va creşte puterea de luptă” a precizat un oficial rus. A adăugat că “operaţionalizarea rachetelor intercontinentale de tip RS-26 şi Sarmat nu va diminua forţa de luptă”, întrucât “le vor înlocui pe cele vechi de tip Topol şi Voievoda”
. Anterior, şeful Forţelor de Rachete Strategice ale Rusiei, generalul Viktor Iesin, a declarat că “sistemul Barguzin este răspunsul Moscovei la desfăşurarea sistemului american global antirachetă”
. 

Rusia îşi întăreşte poziţiile la Marea Neagră, cu precădere în Crimeea. Forţele aeriene staţionate aici au primit noi avioane de vânătoare-bombardiere multirol de tip Suhoi-34 şi avioane de vânătoare de tip Suhoi-27P. “De la începutul anului, cinci noi avioane au completat unităţile aviaţiei Regiunii Militare Sud staţionate în regiunea Rostov-pe-Don şi în Crimeea. Este vorba despre avioane de vânătoare-bombardiere multirol de tip Su-34 şi avioane de vânătoare modernizate de tip Su-27P. Peste 40 de alte aeronave moderne urmează să fie introduse în serviciul acestor unităţi”
. În prezent, armata rusă foloseşte patru aeroporturi în Crimeea. Aeroportul Gvardeiski, situat în apropiere de Simferopol, este cel mai important dintre acestea, fiind baza bombardierelor de tip Su-24. 


Într-o analiză a Jane`s Intelligence Review se precizează că „războiul hibrid
” dus de Rusia în Ucraina este pe cale să atingă obiectivele propuse de Moscova. Concluzia derivă dintr-un studiu al Fundației Potomac, care îi are la origine pe Phil Karber, fost înalt oficial al Pentagonului și pe Wesley Clark, fostul comandant al fost comandant al forțelor NATO în Europa. 

Exerciţii militare Rusia-China-India în a doua jumătate a anului
Administraţia de la Kremlin a anunţat că în al doilea semestru al anului se vor desfăşura cinci exerciţii militare comune cu participarea Rusiei, Chinei, Indiei, Mongoliei, precum şi a Organizaţiei Tratatului pentru Securitate Colectivă (Armenia, Belarus, Kazahstan, Kârgâzstan, Rusia şi Tadjikistan). Exercitiile vor fi consacrate “menţinerii păcii şi luptei contra terorismului”
 se precizează într-un comunicat al Kremlinului. 
Moscova doreşte să-și consolideze relațiile cu China și cu India, pe măsura tensionării relațiilor cu Occidentul. Liderii chinez şi indian i s-au alăturat lui Vladimir Putin în 9 mai, la Moscova, la parada militară cu ocazia celei de a 70-a aniversări a înfrângerii Germaniei naziste în Al Doilea Război Mondial. 

Parada militară desfăşurată în 9 mai la Moscova în prezenţa preşedinţtelui Xi Jinping a fost urmată de semnarea unui contract în valoare de 25 de miliarde  dolari între Rusia şi China. Autorităţile chineze au invitat trupele ruseşti să participe la parada care va avea loc la Beijing în luna septembrie. Pe de altă parte, Rusia este principalul furnizor de armament al Indiei. Statul indian este cel mai mare importator de material militar la nivel mondial. În sectorul energetic, două reactoare nucleare ruse au fost instalate în sudul Indiei, care doreşte ca, până în 2017, să construiască 19 reactoare nucleare cu o putere totală de 17.400 de megawati. De asemenea, Moscova şi New Delhi au în vedere posibilitatea extinderii, până în India, a gazoductului Puterea Siberiei prin care urmează să fie livrate gaze ruseşti în China.

Ministerul rus al Apărării a anunţat, în luna mai, că, spre Tadjikistan, care găzduieşte cea mai mare bază militară rusă din străinătate, au fost deja trimise 500 de comandouri din Ivanov şi Ulianovsk, două avioane de vânătoare de tip Su-25, două bombardiere de tip Su-24 şi elicoptere Mi-8 şi Mi-24. De asemenea, Centrul de stat pentru cercetări Krilovschi a anunţat că Rusia a dezvoltat un nou tip de portavion, care poartă numele Project 23000E sau Storm. Macheta noului portavion urmează să fie prezentată la Expoziţia Apărării Maritime 2015, programată pentru perioada 1-5 iulie la Sankt Petersburg. 

Exerciţii militare comune ruso-chineze în Marea Mediterană 

În luna mai, nouă nave de război ruse şi chineze au participat la un exerciţiu militar comun - numit Cooperare maritimă - 2015 - desfăşurat în Marea Mediterană. Potrivit unui comunicat al Ministerului rus al Apărării "Faza activă a exerciţiului” a fost “în perioada 17-21 mai”.

 Scopul exerciţiilor ruso-chineze a fost “sporirea înţelegerii reciproce între cele două armate (…) în ceea ce priveşte stabilitatea, contracararea noilor provocări şi ameninţări pe mare" a declarat viceamiralul Aleksandr Fedotenkov, vicecomandant al marinei ruse, care a condus exerciţiile părţii ruse. Viceamiranul chinez Du Czinchen a fost comandantul exerciţiilor părţii chineze.

Adjunctul ministrului rus al Apărării, Anatoli Antonov, a subliniat că "exerciţiile” nu au fost “îndreptate împotriva unei terţe ţări” şi nu au avut legătură cu “situaţia politică din regiune"
. Ministrul chinez al Apărării declarase, anterior. că manevrele comune se vor concentra pe siguranţa navigaţiei, realimentarea pe mare, misiuni de escortare şi exerciţii de tragere. 

Baze ale alianţei militare Rusia-China
Turneul eurasiatic al preşedintelui chinez Xi Jinping, cu o oprire de trei zile la Moscova, în prima parte a lunii mai, a avut ca scop consolidarea parteneriatului dintre Rusia şi China sub forma unei alianţe militare. Observatorii internaţionali au apreciat că această mişcare “are ca scop crearea unui front comun în faţa parteneriatului strategic menţinut pe flancul asiatic de Statele Unite şi Japonia”
.
Generalul chinez Xu Guangyu a afirmat că Rusia şi China nu intenţionează să stabilească o alianţă militară, dar un "parteneriat multilateral strategic", cu implicaţii politice, economice, diplomatice şi de securitate. "Cumpărarea de armament din Rusia şi desfăşurarea exercitiului din Mediterana arată ca aceste două ţări iau măsuri pentru implementarea unui astfel de parteneriat strategic. Vor trebui să se obişnuiască ţările occidentale cu o cooperare militară intensă între Beijing şi Moscova"
.

În luna aprilie, şeful companiei de armament Rosoboronexport, Anatoli Isaikin, a confirmat faptul că Beijingul a achiziţionat sistemul de apărare aeriana S-400 Triumf - cel mai nou sistem de antiaerian produs de industria de armament din Rusia, “capabil să intercepteze atât avioanele, cât şi rachetele de croazieră sau balistice la o distanţă de 400 km”
. Şeful Rosoboronexport nu a făcut publice detaliile contractului, dar a precizat că "subliniază importanţa relaţiilor strategice dintre cele două ţări"
.
Moscova a negociat contractul cu Beijingul din septembrie 2014, “cheltuind până acum 3 miliarde de dolari pentru livrarea sistemelor destinate celor şase batalioane de aparară antiaeriana din armata Chinei”
. China se afla în posesia sistemelor antiaeriene S-300, produse în Rusia, dar cu rază de acţiune limitată la jumătate din distanţa acoperită de S-400 Triumf. Anatoli Isaikin a precizat că mai multe ţări şi-au manifestat interesul pentru noul sistem de apărare antiaeriană dezvoltat în Rusia - dar, pentru moment, China este clientul selectat.

Potrivit The Financial Times, anul acesta, bugetul militar al Chinei a crescut cu 10,1%, fiind al 27-lea an în care chinezii investesc o sumă considerabilă în dotările armatei. “Pentru vecinii Chinei - Taiwan, Vietnam, Japonia si Filipine - accentul pus de armata chineză pe modernizare şi înarmare reprezintă un motiv constant de îngrijorare”. Motivul îngrijorării rezidă în faptul că “odată cu noua sa forţă militară, China revendică şi mai vocal dreptul de a controla anumite zone din Marea de Sud sau insulele din Marea de Est, disputate de Beijing şi Tokyo”. Potenţialul militar al Chinei a generat o adevărată cursă a înarmării în Asia. Japonia a iniţiat şi dezbateri publice pe tema prevederilor pacifiste din Constituţie. "Dacă te uiţi la China din perspectiva militară, observi că timp de 27 de ani consecutiv au avut un buget al apărării majorat cu sume din două cifre, iar acum este de 3,6 ori mai mare decât cel al Japoniei"
 a afirmat premierul nipon, Shinzou Abe.
Acuze reciproce SUA-China privind periclitarea păcii regionale
Senatorul republican John McCain, preşedintele Comisiei Forţelor Armate din Camera americană a Reprezentanţilor, a catalogat drept "îngrijorătoare" decizia Chinei de a instala sisteme mobile de artilerie pe o insulă disputată din Marea Chinei de Sud. "Este o măsură îngrijorătoare, cu risc de escaladare a tensiunilor. China trebuie să înţeleagă că astfel de acţiuni sunt încălcări ale reglementărilor internaţionale" a declarat John McCain. "Nu intenţionăm să intrăm într-un conflict cu China, dar putem lua măsuri care să descurajeze China să mai aibă astfel de acţiuni" a subliniat senatorul american. 

"Armata chineză a instalat sisteme de artilerie pe o insulă disputată"
 a declarat Brent Colburn, purtătorul de cuvânt al Pentagonului. Beijingul susţine că are suveranitate asupra Arhipelagului Spratlys (Nansha Qundao), situat în Marea Chinei de Sud şi revendicat de Filipine, Malaesia şi Vietnam. 
Zborurile de recunoaştere efectuate de Statele Unite ale Americii deasupra Mării Chinei de Sud reprezintă o ameninţare la adresa păcii regionale, a avertizat Administraţia de la Beijing. "Activităţile de recunoaştere efectuate de avioane americane reprezintă potenţiale ameninţări pentru recifurile şi insulele chineze, putând conduce la decizii greşite, cu risc de accidente maritime sau aeriene" a declarat Hong Lei, purtătorul de cuvânt al Ministerului chinez de Externe. Forţele Navale americane au efectuat, în ultima decadă a lunii mai, misiuni de recunoaştere în zone din Marea Chinei de Sud revendicate de China. "Este vorba de manevre iresponsabile şi periculoase, care periclitează pacea şi stabilitatea. China exprimă o nemulţumire profundă"
 a subliniat oficialul de la Beijing.
Washingtonul a evitat, până în prezent, să se implice explicit în disputele teritoriale ale Beijingului în Marea Chinei de Est. La mijlocul lunii mai, Forţele navale americane au anunţat că fregata USS Fort Worth a sosit pentru realimentare într-un port din Filipine, după ce a patrulat în Marea Chinei de Sud în apropierea arhipelagului disputat, Spratly.

  În context, Ministerul chinez de Externe a avertizat Statele Unite să evite acţiunile "provocatoare". "Libertatea de navigaţie nu oferă armatei unei ţări dreptul de a intra liber în apele teritoriale ale altui stat"
 a reacţionat Hua Chunying, purtătorul de cuvânt al Ministerului chinez de Externe. 
Memento
Statele Unite şi Indonezia au efectuat exerciţii navale în apropierea Arhipelagului Natuna, în Marea Chinei de Est, într-o zonă vizată de China. Guvernul de la Jakarta şi-a exprimat speranţa că în această regiune vor fi efectuate constant manevre militare. Nave militare şi indoneziene au efectuat, în prima parte a lunii aprilie, manevre în zona Batam, situată la 400 de kilometri de Arhipelagul indonezian Natuna, în Marea Chinei de Est. "Este al doilea exerciţiu comun efectuat cu Statele Unite în această zonă şi plănuim să organizăm manevre similare anul viitor. Vor fi exerciţii de rutină"
 a declarat Manahan Simorangkir, purtătorul de cuvânt al Forţelor navale indoneziene. La exerciţii au fost utilizate nave militare dar şi avioane de tip P-3 Orion, care pot detecta submarine inamice.

Manevrele militare americano-indoneziene s-au desfăşurat în apropierea unor zone din Marea Chinei de Est disputate de China cu Filipine, Vietnam, Malaesia, Brunei şi Taiwan. Secretarul american al Apărării, Ashton Carter, a declarat că Statele Unite vor trimite armament de ultimă generaţie, inclusiv avioane militare invizibile pe radare şi sisteme de contracarare a atacurilor cibernetice, în ţările aliate din Asia.

Potrivit preşedintelui SUA, Barack Obama, China încearcă să intimideze ţările mai mici din vecinătate prin construirea de insule artificiale în zone disputate. "Suntem preocupaţi privind situaţiile în care China nu respectă întru totul normele şi reglementările internaţionale, profitând de mărime şi de capacităţi pentru a exercita forţă asupra ţărilor aflate în poziţii subordonate" a declarat liderul de la Casa Albă. "Credem că aceste situaţii pot fi soluţionate diplomatic, însă doar din cauza faptului că Filipine sau Vietnam nu sunt ţări la fel de mari precum China nu îndeamnă că pot fi împinse spre margine"
 a adăugat. 
Dialogul Shangri-La - reuniune tensionată pe teme de securitate
La Singapore, în cadrul Dialogului Shangri-La - un important forum internaţional anual consacrat securităţii în regiunea Asia-Pacific, desfăşurat la sfârşitul lunii mai, secretarul american al Apărării, Ashton Carter, a îndemnat China, să "înceteze imediat"  expansiunea în zone care fac obiectul unor dispute teritoriale între state riverane la Marea Chinei de Sud. Oficialii americani sunt îngrijoraţi de militarizarea unora dintre insulele artificiale construite de China şi încearcă să atragă atenţia publică asupra situaţiei. "Statele Unite sunt profund îngrijorate de ritmul şi amploarea expansiunii în Marea Chinei de Sud, de perspectiva unei continuări a militarizării şi potenţialul acestor activităţi de a spori riscul unei erori de judecată sau unui conflict între statele"
 implicate în dispute, a declarat Ashton Carter în faţa experţilor internaţionali participanţi la reuniune.

Relaţiile dintre China şi ţări vecine precum Vietnamul, Filipine, Coreea de Sud şi Japonia sunt tensionate din cauza acestor dispute teritoriale vizând dreptul de exploatare a unor resurse naturale de pe fundul oceanic. Unele dintre aceste ţări au construit, la rândul lor, insule artificiale. Ashton Carter a criticat  China "O ţară a mers mult mai departe şi mai repede decât celelalte, iar această ţară este China. China a revendicat peste 800 de hectare, mai mult decât toate celelalte ţări reclamante la un loc şi mai mult decât în întreaga istorie în regiune. Iar China a făcut acest lucru în ultimele 18 luni" a subliniat secretarul american. Ashton Carter a îndemnat toate ţările implicate în aceste dispute teritoriale să înceteze expansiunea teritorială şi militarizarea regiunii. Statele Unite intenţionează să suspravegheze aerian mai îndeaproape aceste insule artificiale şi să trimită nave de război în misiuni de patrulare în apropiere, în cadrul unei noi prezenţe militare, mai robuste, în regiune. Demersurile sunt parte a politicii strategice şi economice a preşedintelui american Barack Obama cu privire la Asia. Ashton Carter şi-a exprimat îngrijorarea cu privire la posibilitatea izbucnirii unor conflicte şi a declarat că soluţiile sunt limitate. "Ştim cu toţii că nu există o soluţie militară la disputele teritoriale din Marea Chinei de Sud" a subliniat. Totodată, a îndemnat la consolidarea eforturilor diplomatice.

În cadrul summit-ului de la Singapore China şi-a apărat controversata politică de a construi insule artificiale în ape vizate de dispute din Marea Chinei de Sud, respingând criticile dure formulate de Ashton Carter. Adjunctul şefului Statului Major al Forţelor armate chineze, amiralul Sun Jianguo, a afirmat că drepturile şi interesele Chinei în regiune sunt "indiscutabile" - dar că Beijingul le exercită "cu o reţinere enormă". Oficialul chinez a precizat că, ridicând insule artificiale, China “ajută regiunea”
 - de exemplu, prin îmbunătăţirea activităţii instalaţiilor meteorologice, cercetării ştiinţifice şi intervenţiei în cazuri de salvare.

Cartea albă privind strategia militară a Chinei
Un război mondial este puţin probabil să fie înregistrat în viitorul apropiat, situaţia internaţională fiind aşteptată să rămână în general paşnică. În aceste condiţii, "Nu vom ataca, dacă nu suntem atacaţi, dar cu siguranţă vom contra-ataca dacă suntem atacaţi" se precizează în Cartea albă privind strategia militară a Chinei, prezentată de Oficiul de informaţii al Consiliului de Stat. Documentul subliniată orientarea în direcţia unei "apărări active"
, care afirmă dorinţa de dezvoltarea a cooperărilor în domeniul securităţii internaţionale. a subliniat Yang Yang, purtătorul de cuvânt al Ministerului chinez al Apărării.
 China a identificat cele patru domenii critice de securitate pentru care strategia de apărare suferă modificări consistente. Potrivit documentului, în funcţie de evoluţia războaielor şi realitatea securităţii naţionale, principalul aspect al pregătirii de luptă a forţelor armate ale Chinei vizează "câştigarea războaielor informaţionale locale". În context, sunt evidenţiate cele patru domenii critice de securitate: zona oceanică, realităţile externe, spaţiul cibernetic şi forţele nucleare. 

Marina Armatei de Liberare a Poporului se va dezvolta de la strategia apărării apelor teritoriale, la "apărarea zonelor maritime" şi "deschiderea zonelor de protecţie maritimă". Se va accelera dezvoltarea unei forţe cyber care să abordeze "gravele ameninţări la adresa securităţii"
 şi infrastructurii cibernetice. Totodată, China se opune înarmării şi cursei înarmărilor spaţiul cosmic, în paralel cu protejarea propriilor sisteme aflate în spaţiu. 

Sporirea ameninţărilor 

Potrivit documentului, un război mondial este puţin probabil în viitorul apropiat, situaţia internaţională fiind aşteptată să rămână în general paşnică, susţin specialiştii militari chinezi. Cu toate acestea, China “ia notă” de noile amenintari privind hegemonia şi noile metode de intervenţionism politic. La scară mică, războaiele, conflictele şi crizele sunt recurente în anumite regiuni. În aceste condiţii, continuând perioada importantă a oportunităţilor strategice de dezvoltare, China se confruntă cu mai multe şi complexe ameninţări de securitate, precum şi cu creşterea obstacolelor şi provocărilor externe. De aceea, “China are o sarcină dificilă în misiunea de protejare a unităţii naţionale, a integrităţii teritoriale şi a intereselor de dezvoltare”. Documentul lansează avertismente cu privire la ameninţările la adresa drepturilor şi intereselor maritime ale Chinei. “Unii vecinii derulează acţiuni provocatoare şi îşi întăresc prezenţa militară în recifele şi insulele revendicate de China, ocupate ilegal. Alte ţări sunt implicate în afacerile Mării Chinei de Sud, derulând supravegheri din aer şi pe mare împotriva intereselor Chinei”.  China reafirmă “opoziţia în faţa hegemoniei şi politicii de forţă sub orice formă”. De asemenea “nu va urmări niciodată hegemonia sau expansiunea”. 

La nivel internaţional se înregistrează “modificări istorice în echilibrul de putere, în structura de guvernare la nivel mondial, în peisajul geo-strategic Asia-Pacific şi al concurenţei economice, ştiinţifice, tehnologice şi militare internaţionale”
.  Apar noi amenintari de hegemonie, de aplicare a forţei politice şi a neo-intervenţionismului - în paralel cu intensificarea  redistribuirii puterii, drepturilor şi intereselor.  
Zona Asia-Pacific, Taiwan şi Tibet 

În contextul în care economia şi strategia lumii îşi mută rapid centrul de greutate în regiunea Asia-Pacific, China arată că SUA desfăşoară o strategie de "reechilibrare", sporind prezenţa militară şi alianţele militare în această regiune. Japonia “nu precupeţeşte niciun efort pentru a se eschiva de la mecanismele stabilite după război, producând schimbări la nivel politic, militar şi de securitate”. În aceste condiţii, sunt generate „probleme grave pentru ţările din regiune". Pe de altă parte, anumite dispute teritoriale “continuă să mocnească” - fiind menţionate Peninsula Coreeană şi zona Asiei de Nord-Est, caracterizate prin instabilitate şi incertitudine. “Terorismul regional, separatismul şi extremismul în plină dezvoltare” generează un impact negativ asupra securităţii şi stabilităţii la graniţele Chinei. 

În ultimii ani, relaţiile din Strâmtoarea Taiwan au înregistrat un proces paşnic de dezvoltare. Totuşi, cauzele generatoare de instabilitate nu au fost încă eliminate. “Forţele separatiste” ale "Taiwanului independent" şi “activităţile acestora” continuă să reprezinte “cea mai mare ameninţare la adresa dezvoltării paşnice a relaţiilor dintre cele două maluri ale strâmtorii”. China continuă să se confrunte cu o sarcină dificilă în menţinerea politicii de securitate şi stabilitate socială. “Forţele separatiste” care doresc "independeţa Turkistanului de Est" - Provincia Autononă Xinjiang Uigură - şi "independenţa Tibetului" generează “efecte negative”, cu precădere în privinţa “escaladării activităţilor teroriste”
. 

Înarmarea spaţiului cosmic, dinamica spaţiului virtual şi forţa nucleară 

Spaţiul cosmic a devenit un important domeniu în cadrul concurenţei strategice internaţionale. Ţările implicate se află în plin proces de dezvoltare a forţelor şi instrumentelor spaţiale, apărând primele semnale de înarmare a spaţiului cosmic. “China susţine utilizarea paşnică a spaţiului cosmic, se opune înamării şi cursei înarmărilor în spaţiul cosmic” - dar fiind în consonanţă “cu dinamica spaţiului cosmic, cu ameninţările de securitate şi provocările din acest domeniu, activele sale spaţiale servind dezvoltării economice şi sociale naţionale, precum şi menţinerii unui spaţiu exterior de securitate”. 

Spaţiul virtual a devenit un pilon important al dezvoltării economice şi sociale, reprezentând, totodată, un nou domeniu al securităţii naţionale. Concurenţa strategică internaţională în spaţiul cibernetic este tot mai acerbă, un număr mic de ţări dezvoltând forţe militare cibernetice. Fiind una dintre “principalele victime” ale atacurile produse de hackeri, “China se confruntă cu ameninţări de securitate grave în infrastructura cibernetică”. Întrucât spaţiul cibernetic are tot mai multă importanţă în domeniul securităţii militare, “China va accelera dezvoltarea unei forţe cibernetice”, întărind “capacităţile proprii de conştientizare a situaţiei spaţiului cibernetic, de apărare cibernetică”, derulând “cooperări internaţionale pentru a contracara crizele majore şi pentru a asigura reţeaua naţională, securitatea informaţiilor şi pentru a menţine securitatea şi stabilitatea socială”. 

Forţa nucleară este “o piatră de temelie strategică pentru garantarea suveranităţii şi securitate”. China “a urmărit” cu consecvenţă “politica de a nu utiliza prima armele nucleare”, adoptând “o strategie nucleară de apărare proprie, care este de natură defensivă”. China nu va intra niciodată într-o “cursă a înarmărilor nucleare cu o altă ţară”
. 

Cooperarea militară cu Rusia
Urmărind “un concept de securitate comună, cuprinzătoare, de cooperare şi durabilă”, forţele armate ale Chinei “vor continua să dezvolte relaţiile militare cu parteneri nealiniaţi şi neagresivi”. Forţele armate chineze “vor continua schimburile şi cooperarea cu armata rusă în cadrul parteneriatului strategic cuprinzătoare de coordonare între China şi Rusia, promovând un cadru cuprinzător, divers şi durabil de promovare a relaţiilor militare în mai multe domenii şi la diverse niveluri”. 
Forţele armate ale Chinei vor promova “un nou model al relaţiilor militare cu forţele armate americane”, consolidând “dialogul apărării, schimburile, cooperarea şi perfecţionarea mecanismului Confidence-Building Measures pentru notificarea activităţilor militare majore, precum şi a regulilor de comportament privind siguranţa aeriană şi maritimă”, pentru consolidarea încrederii reciproce, prevenirea riscurilor şi gestionarea crizelor. 

Legat de “diplomaţia de vecinătate”, forţele armate ale Chinei “vor dezvolta relaţii de prietenie, sinceritate, reciprocitate şi incluziune”. De asemenea, “China va dezvolta relaţiile militare cu partenerii europeni, africani, din America Latină şi Pacificul de Sud”
. 
Alianţa Rusia-China, “un pericol pentru Occident” şi “un dezastru pentru SUA”

O alianţă între Rusia si China va reprezenta un pericol pentru Occident, a apreciat Forbes. Iniţial, “occidentalii credeau ca o astfel de aliaţă nu se va putea realiza prea curând”, în condiţiile în care “Rusia şi China sunt două ţări diferite din punct de vedere cultural şi economic şi au o lungă istorie încărcată de suspiciuni şi îndoieli”. În plus, până la izbucnirea crizei ucrainene, Moscova părea a da mai multă importanţă legăturilor cu Occidentul decât cu Orientul. "Pe scurt, se credea că aceste două ţări se antipatizează atât de mult, încât nu vor putea deveni aliaţi prea curând". O alianţă Rusia-China este “un dezastru pentru Statele Unite, întrucât ar ameninţa dominaţia sa mondială”. Astfel, “americanii ar putea spune, în curând, "am pierdut Eurasia"”
.
Cele două mari puteri au demonstrat că pot face alianţe solide. Rusia şi China rămân foarte diferinte, însă contextul internaţional le-a împins către această situaţie. Atât Moscova cât şi Beijingul au întâmpinat rezistenţă din partea capitalelor occidentale, în frunte cu Washingtonul. Pe cale de cpnsecinţă, au ales cooperarea în locul izolării. “Ameninţarea izolării venită dinspre Occident nu îşi va putea exercita efectele pe deplin"
 a apreciat Sergei Utkin, expert politic la Academia de Ştiinte din Rusia.

În cazul extinderii NATO în Europa, Rusia va lua măsuri de retorsiune 

Rusia va fi obligată să răspundă în cazul consolidării Organizației Tratatului Atlanticului de Nord în Europa, a avertizat Aleksandr Grușko, ambasadorul Moscovei la NATO. „Va trebui să reacţionăm pentru a ne asigura capacitatea de apărare. Avem mijloace pentru aceasta” a precizat Aleksandr Grușko, referitor la implicațiile unei posibile decizii la summitul NATO de la Varșovia de anul viitor privind consolidarea capacităților Alianței în Europa. 
Reprezentantul permanent al Rusiei la NATO a subliniat dreptul Moscovei de a-și asigura securitatea în contextul în care Alianța susține că nimeni nu are dreptul să să amestece în procesul său de extindere. „Când secretarul general al NATO, Jens Stoltenberg indică acest principiu” - respectiv, imposibilitatea de a interzice unor țări să adere la Alianța Nord-Atlantică - „uită că există şi principiul securităţii colective, când nimeni nu-şi poate întări securitatea proprie în detrimentul altuia” a afirmat diplomatul rus.  „Rusia vede extinderea NATO ca pe o ameninţare, aspect, de altfel, menţionat şi în doctrina sa militară. Dacă vom continua în acest fel, fără a ţine cont de interesele fiecărei părţi, nu vom realiza nimic, cu excepţia unei noi curse a înarmării”. 
Eventuala aderare a Ucrainei și Georgiei la NATO „va amplasa o mină” sub securitatea europeană - iar Alianța Nord-Atlantică înţelege acest lucru, a subliniat ambasadorul. „Problema fundamentală constă în faptul că, în 2008, la summit-ul de la Bucureşti a fost luată decizia că Ucraina şi Georgia vor deveni la un moment dat membre NATO. Desigur, atunci când vorbim cu oameni care înţeleg modul în care se iau deciziile în Alianţă, care înţeleg despre ce vorbesc, acest scenariu este, practic, imposibil, pentru că toată lumea realizează că astfel va fi amplasată o mină sub securitatea europeană” a precizat Alexandr Grușko, adăugând că, în opinia sa, „nu există mulţi entuziaşti care cred cu adevărat în perspectiva aderării Ucrainei şi Georgiei la NATO”.  Pe de altă parte, a subliniat ambasadorul, consolidarea „flancului estic” al NATO în țările baltice va determina politica Alianței pentru o lungă perioadă de timp. Aceste planuri nu vor putea fi reconsiderate rapid, a apreciat. „E clar că deciziile care se iau astăzi privind consolidarea „flancului estic” nu vor fi revizuite peste noapte”
 a remarcat, cu pecizarea că „retorica ţărilor baltice nu se schimbă”, acesteia fiindu-i asociată o planificare militară de lungă durată. 
Declarațiile NATO cu privire la situaţia din Ucraina au un potențial considerabil de confruntare. „Dacă analizăm declaraţiile Alianţei privind situaţia din Ucraina, limbajul nu a suferit nici o modificare” a afirmat Alexandr Grușko, indicând că NATO pune accent pe faptul ca acordurile de la Minsk să fie respectate în primul rând de Rusia.  „NATO continuă să vadă Rusia ca parte a conflictului, ceea ce nu corespunde realităţii şi, în plus, conţine un potenţial mare de confruntare pentru că, de fapt, acordă Kievului indulgenţă pentru o soluţie militară a conflictului”. Dacă această situație va continua, „ne aşteaptă vremuri grele în privinţa securităţii europene şi eurasiatice”
. 
„Organizaţia Tratatului Atlanticului de Nord trebuie să fie pregătită pentru o abordare pe termen lung de contracarare a ameninţărilor din flancul estic” a declarat secretarul general al NATO, Jens Stoltenberg, denunțând "comportamentul provocator" al Rusiei față de Ucraina, Republica Moldova și Georgia  "Suntem într-un moment de răscruce în privinţa securităţii euroatlantice. Ne confruntăm cu mari provocări. Structura noastră de securitate este pusă la încercare. Trebuie să fim pregătiţi pentru o abordare pe termen lung şi trebuie să ne adaptăm" a afirmat Jens Stoltenberg într-un discurs în fața grupului de reflecţie Centrul pentru Studii Strategice Internaționale din Washington. "Provocarea de securitate din flancul estic este clară şi provine din partea Rusiei, care încearcă să-şi consolideze influenţa. Anexarea ilegală şi ilegitimă a Crimeei de către Rusia şi acţiunile continue în scopul destabilizării Ucrainei au declanşat un conflict militar în Europa" a subliniat secretarul general al NATO. "Prin comportamentul provocator utilizat împotriva Ucrainei, Georgiei şi Republicii Moldova, Rusia a demonstrat că are intenţia de a recurge la forţă sau la ameninţarea cu forţa în scopul exercitării de presiuni asupra ţărilor vecine" a precizat Jens Stoltenberg, punctând "retorica nucleară" a Moscovei și "zborurile provocatoare"
 ale bombardierelor rusești. 
Rusia creează o forţă de areacţie rapidă - replică la NATO
Trupele aeropurtate ruse, care pot acţiona autonom îm cadrul armatei de uscat, vor constitui baza viitoarei forţe de reacţie rapidă. Rusia va creea trupe de reacţie rapide, a anunţat comandantul troupelor aeropurtate, Vladimir Şamanov.  "Rusia are în vedere constituirea unor troupe de reacţie rapidă bazate pe troupele aeropurtate care pot acţiona în mod autonom, ca entitate în cadrul de armatei de uscat" a precizat generalul. "Intenţionăm să sporim efectivele diviziilor noastre aeropurtate şi aeropurtate de asalt, astfel încât să se ajungă la trei regimente - de la două, cât există în prezent"
 a adăugat. 

Potrivit comandantui Vladimir Şamanov, mai multe companii ale trupelor aeropurtate au fost transformate în unităţi de recunoaştere. "Astfel, putem detecta rapid inamicul prin intermediul unităţilor de recunoaştere şi a dronelor şi să declanşă, atacuri preventive" a punctat generalul rus. Purtătorul de cuvânt al Ministerului rus de Externe, Alexandre Lukaşevici, a insistat asupra faptului că Rusia va ţine cont de noile proiecte ale NATO pentru  planificarea sa militară.
Miniştrii Apărării din ţările membre NATO au aprobat, în luna februarie, sporirea efectivelor forţei de reacţie rapidă de la 13.000 la 30.000 de militari. Printre altele, au decis formarea unui vârf de lance - Spearhead Force - format din 5.000 de militari, cu o capacitate de reacţie de cel mult două zile. Decizia a fost luată ˝ca urmare a agresiunilor sporite ale Rusiei asupra Ucrainei˝. Spearhead Force urmează să devină operaţională din 2016. ˝Vor realiza planificări, vor organiza exerciţii şi vor fi importante pentru a putea conecta forţele naţionale cu întăririle oferite de trupele NATO. Încercăm să dezvoltăm punctul de comandă multinaţional din zona nord-est din Szczecin˝ - bază NATO din Polonia - ˝şi încercăm, totodată, să dezvoltăm ceva similar sau paralel în partea de est a Alianţei"
 a precizat secretarul general al NATO.

În relaţia Rusia-SUA, „gesturile provocatoare pot declanşa o catastrofă globală”

The New York Times a găzduit o analiză realizată, în comun, de James E. Cartwright şi Vladimir Dvorkin - doi dintre generalii activi din fiecare tabără implicată în Războiul Rece. Cei doi experţi militari au analizat riscul declanşării unui potenţial război nuclear între Occident şi Rusia, tratând riscurile ridicate de fiecare forţă implicată în conflictul din Ucraina de a duce tensiunile militare la un nivel neatins până în prezent.
Stabilitatea relaţiilor dintre Rusia şi Occident a fost zdruncinată din temelii de criza izbucnită în Ucraina, „adăugând o dimensiune nucleară conflictului, după ce preşedintele rus Vladimir Putin a fost sfătuit să amplaseze o parte din arsenalul nuclear al ţării în Crimeea.” Eforturile diplomatice au făcut, până acum, prea puţin pentru a limita o astfel de ameninţare, ceea ce indică necesitatea unei discuţii cruciale între Rusia şi Statele Unite pe această temă, pentru a elimina riscul unei lansări accidentale. Chiar dacă Războiul Rece a luat sfârşit, trăim în continuare într-o lume dominată de doctrina atacurilor cu arme nucleare. „Aceasta lasă în picioare doar trei opţiuni pentru combatanţi: primul atac, lansare în caz de alarmă sau represalii duse după atac”.

Nu se întrevede nici un motiv ca Statele Unite sau Rusia să fi eliminat aceste calcule din strategia de apărare a fiecărei ţări, în condiţiile în care arhitectura forţelor de distrugere reciprocă a rămas intactă în ultimii 25 de ani. „Pentru fiecare tabără, decizia de a lansa un atac nuclear în caz de alarmă este luată în urma datelor furnizate de către sateliţii militari şi sistemele radar. Ţinând cont că o racheta are nevoie de o perioadă de 15-30 de minute pentru a-şi atinge ţinta, decizia trebuie să fie una extrem de rapidă”. Este cel mai riscant aspect al actualei crize nucleare, întrucât „gesturile provocatoare sau defecţiunile aparaturii pot declanşa o catastrofă globală”. După ce sistemele militare ale puterilor nucleare au trecut în sistem informatic, riscul a fost limitat într-o oarecare masură. Dar, „ameninţarea unui război cibernetic, prin care sa fie transmise semnale false de alarmă, nu exclude riscul unei erori. Americanii au renunţat, în mare, la varianta unui atac în caz de alarmă, optând pentru represaliile de după un atac nuclear”. Această opţiune oferă mai mult timp pentru luarea unor decizii inspirate. „Moscova nu şi-a făcut cunoscută poziţia in aceasta privinţă nici în timpul URSS, nici după apariţia Rusiei moderne, deşi dezvoltarea sistemelor nucleare mobile şi a submarinelor strategice indică un răspuns similar în caz de atac”.
Timpul redus pentru luarea deciziei în caz de alarmă pune presiune pe fiecare dintre cei implicaţi în lanţul de comandă al arsenalului nuclear din cele două ţări. „Riscul unui accident nuclear ar trebui să-i convingă pe cei doi preşedinţi să decidă în tandem eliminarea opţiunii de lansare a unui contra-atac rapid în caz de alarmă”. Negocierile între şefii celor două forţe militare ar trebui reluate cu prioritate, ţinând cont că acestea au fost suspendate după escaladarea violenţelor în estul Ucrainei şi anexarea Crimeei de către Rusia.
Ca parte a acordului ar trebui introdusă „o clauză potrivit căreia cele două ţări să interzică exerciţiile de lansare a rachetelor în cazul unei alarme rapide. Deşi greu de verificat în realitate, convenirea asupra acestui punct ar fi un pas înainte în evitarea unui război nuclear nedorit. Detaliile tehnice pot fi adăugate ulterior, pe măsură ce relaţiile dintre SUA şi Rusia vor conoaşte o îmbunătăţire, dar renunţarea la una dintre opţiunile cele mai periculoase ale unui război nuclear ar intra, astfel, în cadrul noului tratat”. Eliminarea acestei opţiuni din tactica de răspuns în faţa unei ameninţări nucleare iminente ar oferi un timp util pentru luarea celei mai înţelepte decizii. „Posibilitatea erorilor umane şi tehnice în perioadele de tensiune este mult mai ridicată. Lansarea automată în caz de alarmă rămâne o relicvă a Războiului Rece, ale cărei riscuri sunt, în prezent, mult mai mari decât avantajele oferite de aceasta. Cei doi lideri trebuie să convină cât mai repede asupra debarasării de acest protocol nuclear, înainte ca o devastatoare eroare să se producă”
. 

SUITĂ DE ALEGERI ÎN EUROPA. PARTIDELE EUROSCEPTICE ŞI XENOFOBE CÂŞTIGĂ TEREN
Rezultatele alegerilor din Spania și Polonia demonstrează că Europa trebuie să se schimbe, a declarat șefa diplomației europene, Federica Mogherini. „Ceea ce transmit rezultatele alegerilor prezidenţiale din Polonia şi alegerilor municipale din Spania, deşi într-un mod complet diferit, (...) este necesitatea de a schimba visul nostru european dacă ne dorim să-l salvăm”
.

„În Grecia, în Spania şi în Polonia vântul nu suflă în aceeaşi direcţie. Dar, toate aceste curente ne transmit mesajul că Europa trebuie să se schimbe”
 a afirmat, la rândul său, premierul italian Matteo Renzi
Polonia: alegerile prezidenţiale, câştigate de un eurosceptic

Rezultatele primului tur de scrutin al alegerilor prezidenţiale din Polonia au fost defavorabile preşedintelui în exerciţiu, Bronislaw Komorowski. Acesta a fost devansat de către principalul său rival, Andrzej Duda - candidatul partidului conservator şi populit Lege şi Dreptate, condus de Jaroslaw Kaczynski.  Mai exact, Andrzej Duda a obtinut 34,76% din sufragii în timp ce Bronislaw Komorowski, considerat favorit în toate sondajele pre-electorale, a fost creditat cu doar 33,77% din voturi.

Pe locul al treilea s-a situat rockerul Pawel Kukiz, un candidat independent, supranumit "copilul teribil al scrutinului", care a obţinut 20,8% din voturi. “un rezultat care a întrecut orice aşteptare”. Nici unul dintre ceilalti nouă candidaţi - printre care cinci populişti de dreapta - nu au depăşit pragul de 4%. Bronislaw Komorowski, ales pentru primul său mandat în 2010 şi susţinut de partidul de guvernământ, Platforma Civică, a calificat scorul obţinut în primul tur de scrutin drept "un serios avertisment" adresat "taberei puterii"
. 

Polonezii au votat în al doilea tur de scrutin al alegerilor prezidențiale pe fondul incertitudinii totale cu privire la deznodământul "duelului" dintre Bronislaw Komorowski și contracandidatul său eurosceptic, Andrzej Duda. Potrivit unui ultim sondaj de opinie publicat înaintea celui de al doilea tur de scrutin, „Andrzej Duda era creditat cu 51% din intenţiile de vot, iar Bronislaw Komorowski cu 49%, o diferenţă apropiată de marja de eroare”
. Alte două sondaje prognozau o victorie la limită a lui Andrzej Duda, în timp ce institutul Millward Brown îl dădea drept câștigător pe Bronislaw Komorowski.
Cei doi candidați s-au confruntat direct pe parcursul a două dezbateri televizate. Președintele în exercițiu, Bronislaw Komorowski a insistat asupra locul Poloniei în Uniunea Europeană și în NATO, drept "garanţie" a securității și prosperității, apărându-și realizările mandatului precedent și insistând pe îndelungata sa experiență politică. Contracandidatul său, Andrzej Duda, a promis "să apere în primul rând interesele naţionale"
 ale polonezilor pe scena internațională. De asemenea, angajat să scadă vârsta de pensionare de la 67 la 65 de ani și să reducă impozitele. 
Conservatorul eurosceptic Andrzej Duda a câștigat alegerile prezidențiale  din Polonia cu 51,55% din voturi, învingându-l pe președintele în exercițiu, Bronislaw Komorowski, care a obținut 48,45% din sufragii. Potrivit datelor oficiale, participarea la vot a fost de 55,34%. „Victoria lui Andrzej Duda ar putea deschide calea pentru revenirea la putere a mentorului său Jaroslaw Kaczynski, lider al partidului conservator şi populist Dreptate şi Justiţie (PiS), cu prilejul alegerilor legislative din toamnă”
. 
 Rezultatul alegerilor din Polonia, „un avertisment pentru liberali”
Victoria euroscepticului Andrzej Duda în alegerile prezidenţiale din Polonia constituie un avertisment sever pentru liberalii de centru din Platforma Civică, aflați la guvernare. Avertismenul contează, în special, în perspectiva scrutinului parlamentar din această toamnă. 

Potrivit publicației Polska The Times, „alegătorii au spus „ajunge!” Platformei Civice”, partid care s-a aflat la putere aproape opt ani și apropiat președintelui Bronislaw Komorowski, pe care l-a surclasat Andrzej Duda. Victoria lui Andrzej Duda, un jurist în vârstă de 43 de ani, a fost imediat recunoscută de contracandidatul său. „Polonezii doresc schimbări. Ei i-au dat un cartonaş galben Platformei Civice şi riscă să-i acorde unul roşu la alegerile legislative” a afirmat Polska The Times, calificând formaţiunea liberală drept „un partid de pisici grase, instalate confortabil pe o canapea”
. 
În aceeași notă comentează și cotidianul conservator Rzeczpospolita, potrivit căruia „politicienii din Platforma Civică s-au obişnuit să guverneze”. „Pentru ei, puterea nu este o datorie, ci un privilegiu. Tocmai au primit o lecţie”
, scrie publicația poloneză, ridicând semne de întrebare în legătură cu marja de independență a președintelui proaspăt ales, Andrzej Duda, în raport cu partidul său, Dreptate şi Justiţie. 
Anticipând scrutinul legislativ din toamnă, Gazeta Wyborcza - cu simpatii de centru-stânga - apreciază că Platforma Civică „va înfrunta încă o dată partidul Dreptate şi Justiţie, întărit de această primă victorie, în timp ce electoratul tânăr din marile oraşe a abandonat în mod vizibil Platforma Civică”. Ziarul amintește că, în anul 2005, victoria la alegerile prezidenţiale pentru Lech Kaczynski - decedat în 2010, în catastrofa aviatică de la Smolensk, în Rusia - a deschis calea către „preluarea puterii de partidul conservator şi populist”
.
Alegerile locale parţiale în Italia: tensiuni în partidul lui Renzi  

Aproximativ 22 de milioane de cetăţeni au fost aşteptaţi la urne pentru a alege noi guverne în șapte din cele 20 de regiuni ale Italiei și în peste 1.000 de municipalități după o campanie dominată de acuzații de corupție la adresa unuia dintre cei mai proeminenți candidați ai lui Matteo Renzi. Premierul italian avea nevoie de un rezultat convingător pentru a-și menține ritmul reformelor în domeniile pieţei muncii și educației, care s-au lovit de rezistența înverșunată a sindicatelor, opoziției politice și aripii de stânga a PD,  propria formațiune. 
În momentul alegerilor, centru-stânga deţinea controlul politic în cinci din cele șapte regiuni. Matteo Renzi avea nevoie „să-şi menţină sau să-şi îmbunătăţească acest punctaj împotriva unei opoziţii divizate”, pentru a „continua să pară inatacabil la aproximativ 15 luni după ce a ajuns la conducere după o răsturnare de putere în interiorul partidului”
. Analiştii au estimat, anterior scrutinului, că este puțin probabil ca PD să repete performanțele record de la alegerile europenarlamentare din 2014, când a câștigat 41% din voturi. Sondajele de opinie sugerau că PD va continua să rămâne cel mai mare partid al țării. 
În Partidul Democrat  au apărut puternice tensiuni interne cu două zile înainte de alegeri, când comisia anti-Mafia a Parlamentului a publicat numele a 16 candidați la alegerile locale suspectați de corupție sau de legături cu criminalitatea organizată. Așa-numiții "imprezentabili" sau candidați "neprezentabili" au fost identificaţi în diferite partide, cel mai marcant fiind Vincenzo De Luca, candidatul Partidului Democrat pentru postul de președinte al regiunii de sud Campania, din jurul orașului Napoli, marcat de criminalitate. Matteo Renzi a acuzat-o pe președinta comisiei anti-mafia, Rosy Bindi - aparţinând aripii stânga a Partidului Democrat - că se folosește de comisie "pentru a soluţiona scoruri în interiorul partidului"
.    
Absenteism marcant - indicii contrastante ale sondajelor
Alegerile regionale și municipale parțiale din Italia, desfăşurate în 31 mai, au fost marcate printr-o puternică scădere a participării și rezultate pe care sondajele, la ieșirea de la urne, le anunţau drept „contrastante pentru regiunile favorabile şefului guvernului Matteo Renzi”. În șapte regiuni - Veneția, Liguria, Toscana, Marche, Umbria, Campania și Apulia - și aproximativ 750 de comune, participarea a fost de 64% în alegerile municipale și între 49%-56% în cele regionale, în medie cu 10 % mai puțin decât la alegerile similare, în 2010. 

Potrivit sondajelor la ieșirea de la urne, supriza putea veni din Liguria, regiune nod-vestică a țării, condusă până la alegeri, de centru-stânga. Rafaella Paita, candidata Partidului Democrat condus de Matteo Renzi, era creditată în sondaţe cu poziția a treia. Contestată de un candidat dizident din PD, ea putea fi devansată de Giovanni Toti, candidat sprijinit de o alianță între partidul Forza Italia al lui Silvio Berlusconi și Liga Nordului a lui Matteo Salvini , dar și de Mișcarea Cinci Stele, partidul contestatar al lui Beppe Grillo. 

În Campania, regiunea orașului Napoli, candidatul PD, Vincenzo De Luca, era creditat cu un ușor avans față de guvernatorul în exercițiu al Forzei Italia, Stefano Caldoro. Fost primar al orașului Salerno, Vincenzo De Luca a fost condamnat în primă instanță pentru abuz de putere și urmează să fie judecat,  începând cu luna iunie, într-un alt dosar, pentru fraude și asociere infracţională. 

La ieşirea de la urne, sondajele indicau că Toscana, Marche și Apulia ar putea urma să fie conservate de  centru-stânga. Aceleaşi sondaje indicau că Veneția ar rămâne sub controlul Ligii Nordului - partid antieuropean și anti-imigrație. Sondajele indicau rezultate incerte în Umbria. 

Scrutinul din 31 mai a fost prima confruntare importantă după alegerile europarlamentare câștigate detașat, anul trecut, de Partidul Democrat al lui Matteo Renzi,  cu 40,1 % din voturi. Alegerile au reprezentat și o ocazie pentru opoziție de a-și evalua forțele. Astfel, Mișcarea Cinci Stele, care a obținut 25 % din voturi la alegerile legislative din 2013, nu a reușit să dobândească greutate în viața politică din cauza refuzului său sistematic de a face orice compromis și contează pe acest scrutin pentru a arăta că rămâne, în continuare, o forţă politică viabilă. Scorurile partidelor Forza Italia și Liga Nordului au fost, de asemenea, observate cu atenție. Cele două formațiuni își dispută pe termen lung hegemonia dreptei, în timp ce reforma electorală recent adoptată pentru viitoarele alegeri legislative ar urma să trimită Italia spre o formă de bipartitism. Pentru Silvio Berlusconi şi partidul său, Forza Italia, a fost o ocazie de a demonstra că, în continuare, contează în viața politică a țării. 
Partidul lui Renzi câştigă alegerile - dar Forza Italia preia Liguria
În urma scrutinului, Partidul Democrat condus de premierul Matteo Renzi s-a situat pe primul loc. În cele şapte regiuni unde s-au desfăşurat alegerile, Partidul Democrat a obţinut un scor general de 23,7%. A fost urmat de Mişcarea Cinci Stele cu 18,4%. Pe locul trei s-a situat Liga Nordului cu 12,5%. Forza Italia, partidul lui Silvio Berlusconi, a obţinut doar 10,7%. La nivel teritorial, stânga va deţine controlul în Toscana, Umbria, Marche, Apulia şi Campania. Forza Italia a câştigat Liguria. Liga Nordului a câştigat Veneţia.  

Partidul Democrat a câştigat cinci regiuni din şapte - Matteo Renzi atingându-şi obiectul de a câştiga cel puţin patru. Pe de altă parte, scorul este departe de 41%, cât a obţinut la europarlamentarele din 2014, ceea ce a contribuit la imaginea de învingător pentru Matteo Renzi - „Noi suntem stânga câştigătoare”. Liguria va fi controlată de dreapta. „Din păcate, în Liguria s-a întâmplat lucrul de care ne temeam: stânga masochistă a reuşit să-i scotă învingători pe adversarii noştri”
 a afirmat Matteo Renzi. Candidata democrată, Raffaella Paita, a fost învinsă de Giovanni Toti, purtătorul de cuvânt al lui Silvio Berlusconi. Matteo Renzi a pus această înfrângere pe seama aripii stânga a Partidului Democrat, care a avut o atitudine radicală, criticând reformele, pe care le-a considerat prea liberale, şi gestionarea afacerilor publice. „Imaginea confuză a lui Renzi, incapabil să facă faţă dinamicilor locale din regiuni, a cântărit greu în Nord, cu precădere în Liguria”
.

Primarul din Salerno, Vicenzo De Luca, candidat la preşedinţia regiunii Se pare că printre aliaţii lui De Luca au figurat foşti militanţi ai extremei dreapta şi candidaţi „cu parfum de Camorra”. Acest scandal nu a împiedicat „victoria Partidului Democrat la umbra Vezuviului”
. 

Ascensiune îngrijorătoare a partidul eurofob Liga Nordului

Victoria lui Giovani Toti în Liguria a fost importantă pentru imaginea şi greutatea politică a partidului Forza Italia. Dar, partidul lui Silvio Berlusconi nu mai este principala formaţiune politică de extremă dreapta, fiind depăşită de Liga Nordului, a lui Matteo Salvini. Acest partid xenofob şi eurofob este unul dintre marii câştigători ai alegerilor. Luca Zaia păstrează poziţia de preşedinte al regiunii Veneţia – şi, în plus, Liga Nordului a înregistrat peste tot un plus procentual. Dacă formaţiunea politică aliantă, în Europa, cu Marine Le Pen reprezintă doar în jur de 13% la nivel naţional, candidatul său a reuşit să obţină 20% în „fieful roşu al Toscanei”. 

Un alt câştigător al alegerilor este Mişcarea Cinci Stele. Formaţiunea politică a lui Beppe Grillo a confirmat că rămâne principlae forţă de opoziţie cu aproape 20% din sufragii. Astfel, se apropie de Partidul Democrat şi chiar devine primul partid în trei regiuni, printre care Napoli. 

Alegeri în Spania: mişcările antisistem şi antiliberale câştigă teren 

În Spania, 35 de milioane de cetăţeni au fost chemaţi la urne în 24 mai, la alegeri municipale și regionale. Analiştii au estimat, anterior, că „acest scrutin ar putea aduce la putere, la Barcelona și chiar la Madrid, mişcarea Indignaţilor, care a luat naştere în mai 2011”. De asemenea, se aprecia că „după aproape şase ani de criză, Spania (...) ar putea face loc formaţiunii antiliberale Podemos, aliată a partidului elen Syriza, sau grupării Ciudadanos, de centru-dreapta”
. S-a aşteptat o participare crescută a tinerilor, atrași de partidele Podemos şi Ciudadanos. Rezultatul nu a putut fi anticipat, întrucât, potrivit sondajelor, 30% dintre alegători erau indecişi. 
Potrivit ultimelor sondaje anterioare scrutinului, cele două mari partide - Partidul Popular şi Partidul Socialist Muncitoresc - s-ar afla în situaţia de a încheia alianțe în 12 regiuni pentru a putea guverna. Scenariul era prevăzut și în cazul alegerilor municipale, unde platformele cetățenești pe modelul Indignaților sunt numeroase, anticipându-se cele mai dure confruntări pentru câștigarea Madridului și Barcelonei.  Până la scrutinul din 24 mai,   Madridul și Valencia au fost conduse de reprezentanți ai Partidului Popular - iar Barcelona, de naționaliștii conservatori. 
Pentru primăria Madridului, principalii candidaţi au fost Esperanza Aguirre, ex-președintă a Senatului - considerată "animalul politic" al Partidului Popular, care face parte din aripa dură a formaţiunii - şi militanta comunistă Manuela Carmena,  fostă judecătoare, susţinută de o platforme care reunește Podemos și alte formațiuni de stânga. La Barcelona, s-au confruntat în prima linie Ada Colau - eroină a "Indignaților", fondatoarea unei platforme care apără micii proprietari și chiriașii care riscă să fie evacuați - şi Xavier Trias, un naționalist conservator. 

Scrutinul a avut loc după o criză economică de proporții care a determinat mii de tineri să emigreze în încercarea de a evita șomajul care afectează jumătate dintre aceştia și 23,7% din întreaga populație activă. Pe de altă parte, alegerile s-au desfăşurat pe fondul a numeroase scandaluri de corupție izbucnite în plină politică de austeritate. Acestea au fost principalele cauze care au generat dificultățile Partidului Popular de a convinge electoratul cu privire la riscurile pe care le presupune "experimentarea" unor partide politice noi precum Ciudadanos - acuzat de a fi în pragul unei alianţe cu PSOE, sau Podemos. 

Avertisment sever la adresa clasei politice din Spania

Alegerile locale și regionale s-au desfăşurat în peste 8.000 de municipii și 13 comunități autonome. Au fost aleşi noi primari la Madrid, Barcelona și Valencia, cele mai mari orașe ale Spaniei. În total, la scrutin au fost aleși 8.122 de primari, 67.000 de consilieri și 13 șefi de guverne regionale.  Scrutinul din 24 mai a deschis, pentru Mişcarea Indignaţilor, porțile primăriilor din Barcelona și Madrid. Partidul antiliberal Podemos și-a confirmat, în ansamblu, locul al treilea pe scena politică a țării. 
La Barcelona, militanta împotriva expulzărilor, Ada Colau, l-a devansat pe primarul în exerciţiu, Xavier Trais. Ada Colau a obținut 11 mandate - față de 10 mandate pentru Xavier Trais, cinci pentru Ciudadanos și patru pentru Partidul Socialist catalan. 

La Madrid, lista "Ahora Madrid" condusă de Manuela Carmena, care include mai ales reprezentanți ai Podemos, a ocupat locul al doilea după Partidul Popular  - 20 de consilieri contra 21 de consilieri, însă ar putea guverna cu sprijinul Partidului Socialist, care a obţinut nouă mandate. Ciudadanos s-a clasat pe locul al patrulea, cu șapte mandate. Simpatizanții Manuelei Carmena au sărbătorit, în apropierea Muzeului Prado, victoria în capitala Spaniei. La Madrid, Partidul Popular rămâne în frunte, dar pierde zece consilieri. Madridul a fost condus de dreapta în ultimii 23 de ani, fiind şi leagănul Mișcării Indignaților - care se declară luptători contra corupției și austerității. La Barcelona s-a sărbătorit victoria Adei Colau. 

La nivelul întregii țări, dreapta a cedat teren. A pierdut regiunea Estremadura, situată în vest, unde controlul a fost preluat de Partidul Socialist. A păstrat - fără a avea majoritate absolută - 12 din cele 13 regiuni în care au avut loc alegeri. Voturile PSOE însumate cu cele ale Podemos le-au depăşit frecvent pe cele obţinute de Partidul Popular. 

Podemos, înființat în ianuarie 2014 de un grup de specialişti în științe politice, s-a plasat pe locul al treilea în 12 regiuni. "Partidele aflate la putere au înregistrat cele mai proaste rezultate din istoria lor" a reacționat liderul formaţiunii Podemos, Pablo Iglesias, care a promis "o schimbare ireversibilă"
. Ciudadanos, partid de centru dreapta apărut în Catalonia, a avut candiaţi în aproape 1.000 de primării, plasându-se pe locul al treilea la nivel municipal cu un discurs modern, favorabil oamenilor de afaceri, implacabil privind corupția. Rezultate îngreunează situaţia dreptei aflată la putere, care se pregătește pentru alegerile legislative, prevăzute a se desfăşura la sfârșitul anului 2015. 
Turcia: „chemarea la rugăciune” şi islamul, principalele teme ale campaniei pentru alegerile parlamentare
Evocând cucerirea otomană a Constantinopolului și promițând că, totdeauna, chemarea la rugăciune a musulmanilor va suna pentru totdeauna, președintele Tayyip Erdogan a pus religia în centrul campaniei pentru alegerile parlamentare din Turcia. A-i convinge pe conservatorii religioși, inclusiv kurzi și naționaliști, să sprijine partidul AKP cu rădăcini islamiste a fost cheia campaniei electorale - Tayyip Erdogan sperând să obțină, la alegeri, sporirea puterilor prezidențiale. Situaţia a fost considerată de adversarii săi ca o amenințare la adresa democrației. "Nu-i vom lăsa pe cei care vorbesc împotriva chemării noastre la rugăciune" a afirmat într-un discurs ţinut la Istanbul în fața unei mulțimi imense de sute de mii de persoane. Manifestaţia marca sărbătorirea cuceririi islamică din 1453, care a transformat capitala Imperiului Bizantin în scaunul puterii otomane. Fondator al Partidul Justiției și Dezvoltării - AKP, Tayyip Erdogan a mizat pe sprijinul masei credincioşilor. „Retorica sa a exploatat de multe ori o tensiune ce se întoarce la anii 1920, când Mustafa Kemal Ataturk a făurit o republică (...) din ruinele unei teocraţii otomane”
.   

Tayyip Erdogan a criticat opoziția, susţinând ideea unui sistem prezidențial. El vrea ca AKP să câștige o majoritate suficient de puternică pentru a schimba Constituția. Erdogan consideră principalul Partidil Republican al Poporului, fondat de Ataturk, ca fiind ostil religiei. Pe de altă parte, însă, a realizat că principala amenințare electorală pentru AKP este Partidul Democratic al Poporului, prokurd. Dacă acesta obţine procentajul necesar accederii în Parlament, ar împiedica AKP să formeze un guvern majoritar. 
FRACTURĂ ISTORICĂ: ŞAPTE DECENII DE LA ÎNFRÂNGEREA NAZISMULUI, SĂRBĂTORITE SEPARAT DE UE ŞI RUSIA

Ceremonii, cu precădere, naţionale
Spre deosebire de manifestările solemne desfășurate anul trecut cu prilejul împlinirii a 70 de ani de la debarcarea Aliaților în Normandia, la care au participat numeroși șefi de stat, inclusiv președintele rus Vladimir Putin, acum fiecare țară a ales ceremonii mai degrabă naționale.  
Europa a celebrat, în data de 8 mai, șapte decenii de la victoria asupra nazismului. „Să rămânem uniţi alături de aliaţii noştri, în Europa şi dincolo de ea, în numele valorilor comune - libertatea, securitatea, democraţia, drepturile omului - împotriva sectarismului şi a urii sub toate formele, pentru a da un sens acestui jurământ: Să nu uităm şi să nu se mai întâmple niciodată aşa ceva''
 a declarat președintele american Barack Obama. 
„Noi nu am trăit războiul, noi îl privim ca pe o realitate mai degrabă îndepărtată, uneori abstractă, cu toate că ea este aici, nu departe de noi, în Ucraina (...), în Orientul Mijlociu” a declarat președintele francez François Hollande. „Încă există cauze care trebuie să ne anime” a subliniat liderul de la Elysee, înaintea participării la o ceremonie la Arcul de Triumf din Paris, alături de premierul Manuel Valls și de secretarul american de stat, John Kerry. „Astăzi suntem solidari cu poporul ucrainean în faţa agresiunii ruse (...) Facem apel la leadership-ul vostru în lupta împotriva grupării Statul Islamic”
 a precizat șeful diplomației americane într-o declarație scrisă. 
În Marea Britanie, unde actualitatea momentului a fost dominată de victoria conservatorilor premierului David Cameron la alegerile legislative și de dezbaterile privind viitorul țării în Uniunea Europeană, principalii lideri politici au participat, în data de 8 mai, la o ceremonie. Germania a sărbătorit  eliberarea de nazism și a mulțumit aliaților occidentali și armatei sovietice pentru angajamentul lor împotriva nazismului. „Ei au pus capăt regimului de teroare naţional-socialistă cu preţul unor sacrificii inimaginabile”
 a declarat președintele Bundestag-ului, Norbert Lammert. 

Dacă în urmă cu zece ani, liderii occidentali erau alături de președintele rus Vladimir Putin în Piața Roșie din Moscova pentru a sărbători împreună a 60-a aniversare a victoriei împotriva nazismului, de data aceasta, din cauza conflictului ucrainean, ei au declinat invitația de a fi prezenți la ceremoniile fastuoase desfăşurate, în 9 mai, la Moscova. Rusia a mobilizat 16.000 de soldați și 194 de vehicule de luptă pentru parada militară din Piața Roșie, care a fost survolată de 143 de avioane și elicoptere ale forțelor aeriene rusești. Spre deosebire de celelalte țări europene, care aniversează sfârșitul războiului în data de 8 mai, în Rusia această sărbătoare este stabilită pe 9 mai, datorită decalajului orar din momentul semnării capitulării de către Germania nazistă. 
Într-un gest sugestiv menit să marcheze ruptura față de Moscova, guvernul de la Kiev a decis ca anul acesta să marcheze în premieră sfârșitul celui de Al Doilea Război Mondial în data 8 mai. Aniversarea a adus din nou în atenție situația din Ucraina. „În Europa există încă forţe care amintesc de perioadele cele mai sumbre ale istoriei europene din secolul XX, care se ghidează după logica zonelor de influenţă şi încearcă să-şi menţină vecinii într-o stare de dependenţă vasală”
 a afirmat președintele polonez din epocă, Bronislaw Komorowski, în timpul ceremoniilor desfășurate la Gdansk. 
Lavrov şi Steinmeier s-au recules, împreună, la fostul Stalingrad
Miniștrii de Externe rus și german - respectiv, Serghei Lavrov și Frank-Walter Steinmeier - au vizitat împreună, la Volgograd, fostul Stalingrad, locurile unde s-a dat cea mai sângeroasă bătălie din Al Doilea Război Mondial. Cei doi oficiali au adus un omagiu celor căzuţi pe front în cimitirul din sudul orașului, unde sunt înmormântați aproximativ 60.000 de soldați ruși și germani. Numărul victimelor din bătălia de la (fostul) Stalingrad a depăşit 700.000. Începută în iunie 1942, bătălia de la Stalingrad avea să se încheie în februarie 1943 cu victoria armatei sovietice, schimbând decisiv evoluția frontului de est. 
Frank-Walter Steinmeier a afirmat că, în pofida actualelor relații complicate dintre Germania și Rusia din cauza crizei ucrainene, pentru el este important să reflecteze „la ororile celui de Al Doilea Război Mondial”, alături de omologul său rus. „Trebuie să promovăm înţelegerea în locul vechilor stereotipii şi să depăşim diferenţele în mod paşnic. În zile ca aceasta, trebuie să punem accentul pe ceea ce ne leagă, nu pe ceea ce ne separă”
 a adăugat ministrul german de Externe. 
Şeful diplomaţiei germane a prezentat scuze Rusiei pentru suferințele provocate de trupele germane în acea confruntare. „Aceşti oameni au început aici, la Stalingrad, eliberarea Europei de sub jugul nazist (...) Cer scuze pentru suferinţele incomensurabile pe care germanii le-au provocat aici. Ca german, mă închin în faţa acestor victime, în semn de doliu”
. Serghei Lavrov și Frank-Walter Steinmeier au vizitat, de asemenea, împreună, memorialul de la Mamayev Kurgan. 
Unul dintre obiectivele deplasării lui Frank-Walter Steinmeier la Volgograd a fost pregătirea vizitei pe care cancelarul german,  Angela Merkel, avea să o efectueze în data 10 mai la Moscova, pentru întâlnirea cu președintele rus, Vladimir Putin. La fel ca alţi lideri ai statelor Uniunii Europene, Angela Merkel nu a onorat invitația de a participa la parada militară  desfășurată, pe 9 mai, în Piața Roșie din Moscova. Anul acesta, parada a avut o semnificație specială în contextul împlinirii a șapte decenii de la capitularea Germaniei naziste. În schimb, Angela Merkel a fost prezentă la o ceremonie desfășurată la Monumentul Soldatului Necunoscut, situat în vecinătatea Kremlinului. 
Lideri europeni, prezenţi la Gdansk, într-o reuniune solemnă

La iniţiativa preşedintelui polonez din epocă, Bronislaw Komorowski, la Gdansk s-a desfăşurat o reuniune politică, marcată de solemnitate. Liderul polonez a invitat la Gdansk - locul în care a luat naștere mișcarea sindicală Solidaritatea - mai mulți lideri politici pentru o întâlnire, în seara zilei de 7 mai. Apoi, a fost organizată o ceremonie la Westerplatte - unde, lîn data de 1 septembrie 1939 erau trase primele lovituri de tun ale crucișătorului german Schleswig-Holstein asupra unei garnizoane poloneze. 

  Au participat la aceste ceremonii președinții Bulgariei, Cehiei, Ciprului, Croației, Estoniei, Lituaniei, României și Ucrainei, precum și premierul Slovaciei. Franța a fost reprezentată de ministrul Apărării Jean-Yves Le Drian, iar Germania - de fostul președinte Horst Koehler. Secretarul general al ONU, Ban Ki-moon, și președintele Consiliului European, Donald Tusk, au fost, de asemenea, prezenţi. „Sfârşitul acestui război, care a pus capăt ocupaţiei germane, nu a adus libertate pentru această regiune a Europei, întrucât ţările de aici au fost supuse, împotriva voinţei lor, imperiului condus de Stalin”
 a afirmat Bronislaw Komorowski. 

Prin organizarea întâlnirii de la Gdansk, Bronislaw Komorowski a dorit ca participații să poată reflecta asupra a trei evenimente: 70 de ani de la victoria asupra lui Hitler, 70 de ani de la conferința de la Yalta, la care Occidentul i-a cedat lui Stalin o parte a Europei și 25 de ani de la prăbușirea blocului sovietic. Inițiativa liderului de la Varșovia, anunțată în luna ianuarie, a fost comentată critic de mai mulți oficiali ruși - printre care șeful administrației prezidențiale, Serghei Ivanov. Aceştia au calificat ceremoniile de la Gdansk drept un contra-eveniment la tradiționala paradă militară de la 9 mai din Piața Roșie - care, anul acesta, s-a desfășurat în absența liderilor occidentali, ca semn de protest față de implicarea Moscovei în conflictul din Ucraina. 
"Locul Ucrainei şi al altor ţări din Europa de Est - dacă ele  doresc şi dacă sunt pregătite pentru aceasta - este în casa noastră europeană comună" a declarat Bronislaw Komorowski, la Westerplatte, în prezența liderilor europeni. "Atunci când încă o naţiune şi-a exprimat dorinţa de a se ralia Europei, aspirând la o viaţă normală, demnă, la condiţiile unei mai mari libertăţi, reacţia unui vecin mai puternic a fost recursul la forţă şi la modificarea frontierelor prin forţă"
 a afirmat oficialul polonez, cu referire la anexarea Crimeei de către Rusia - fără a pronunţa, însă, nume.  

Țările europene se confruntă din nou cu răul, la fel ca înainte de Al Doilea Război Mondial, însă de data aceasta Europa se va comporta altfel, și-a exprimat convingerea, la Gdansk, președintele Consiliului European, Donald Tusk. "Am citit că răul a devenit banal, că răul este din nou aici”, în Europa, „iar cel mai bine cunoaşte acest lucru preşedintele Ucrainei, Petro Poroşenko". Donald Tusk - care, anterior, a condus guvernul de la Varşovia - a apreciat că, în ultima perioadă, în cadrul discuțiilor din Europa a început să fie abordată tot mai des tema "războiului, morţii, sângelui", subliniind că este imposibil de prevăzut ce va aduce viitorul. Pe de altă parte, și-a exprimat convingerea că, de această dată, Europa va fi capabilă să promoveze o politică diferită de cea din perioada premergătoare celui de Al Doilea Război Mondial. "Cred cu tărie că Europa poate fi, acum, altfel decât în 1939, că poate fi responsabilă, că europenii se pot simţi responsabili pentru întregul continent european, nu doar pentru popoarele lor"
. 
Președintele Consiliului European a atras atenția că politicienii europeni conștientizează consecințele acțiunilor lor, remarcând că puțini sunt cei care au acceptat să fie prezenţi la parada organizată de Moscova în 9 mai, cu prilejul Zilei Victoriei. "Am început să ne gândim la ce victorie se gândeşte pe viitor organizatorul paradei" a punctat Donald Tusk, exprimându-şi convingerea că Europa poate fi puternică și trebuie tratată cu respect. "După întâlnirea de azi, am mai multă încredere că Europa este responsabilă şi puternică"
. 
Lavrov „urmăreşte revenirea la Europa lui Metternich” dar „guvernată de troica SUA-UE-Rusia”
Kremlinul „visează la o nouă Yalta” a afirmat, la Gdansk, istoricul rus Nikita Petrov, în timpul unei dezbateri între istorici organizată la începutul ceremoniilor cere au marcat şapte decenii de încheierea celui de Al Doilea Război Mondial. „Acest vis este o aberaţie, întrucât nu mai este nimic de împărţit” a adăugat istoricul, membru al Asociației pentru apărarea drepturilor omului, „Memorial”. „Nu va exista o Yalta 2, chiar dacă Rusia nu ştie să-şi accepte înfrângerea istorică”
. 

Anterior dezbaterii politice cu tema Lecțiile celui de Al Doilea Război Mondial și semnificația lor astăzi - găzduită de liderul polonez Bronislaw Komorowski, la care au participat mai mulți șefi de stat din Europa Centrală și de Est - istorici polonezi, germani, ruși, britanici și francezi au luat în discuţie evenimentele din anul 1945, pentru a analiza opiniile divergente pe care acestea le-au stârnit în rândul sovieticilor și occidentalilor. 
Evenimentele recente, respectiv politica Rusiei și acțiunile acesteia împotriva Ucrainei, au fost prezente dezbateri. Profesorul Adam Rotfeld - fost ministru polonez de Externe - a apreciat că, pentru a-și păstra orientarea proeuropeană, Ucraina va accepta, în final, pierderea Crimeei și a celor două provincii separatiste proruse, Donețk și Lugansk. Fostul şef al diplomaţiei poloneze a afirmat că ministrul rus de Externe, Serghei Lavrov, urmărește revenirea la „Europa lui Metternich” de la începutul secolului al XIX-lea - dar, de această dată, „guvernată de troica SUA-UE-Rusia”
. 
Paradă grandioasă la Moscova. Putin s-a alăturat participanţilor la defilare, purtând portretul tatălui său, fost combatant

Parada militară oganizată cu ocazia marcării a 70 de ani de la sfârșitul celui de Al Doilea Război Mondial şi a victoriei aliaților asupra Germaniei naziste a început, în dimineaţa de 9 mai, în Piața Roșie, „în prezenţa a circa 20 de lideri străini, majoritatea din ţări emergente”
. Cei prezenți la paradă au putut vedea noul tanc Armata T-14 - prezentat drept cel mai puternic din lume de către constructorul său - rachete balistice intercontinentale cu o greutate de peste 50 de tone fiecare și pe cei 16.000 de soldați participanți la defilare. 
Vladimir Putin a mulțumit Marii Britanii, Franței și Statelor Unite pentru contribuția lor la victoria contra Germaniei naziste în 1945. ''Mulţumesc popoarelor Marii Britanii, Franţei şi SUA pentru participarea lor la victorie. Le mulţumesc diferitelor ţări antifasciste care au luat parte la luptele contra naziştilor, în rândurile rezistenţei şi în clandestinitate''
 a declarat liderul de al Kremlin, înaintea păstrării unui minut de reculegere în memoria victimelor celui de Al Doilea Război Mondial. 
Președintele rus, Vladimir Putin, s-a alăturat, în 9 mai, în Piața Roșie din Moscova, unei defilări la care au participat aproximativ 250.000 de persoane. Au fost, astfel, comemoraţi "apărătorii patriei" împotriva Germaniei naziste. Liderul de la Kremlin a purtat în mâini portretul tatălui său, fost combatant în Al Doilea Război Mondial. "Sunt fericit că tatăl meu - al cărui portret îl ţin în mâini - poate să se afle în Piaţa Roşie, cu mine", într-un moment în care Rusia sărbătorește 70 de ani de la victoria asupra lui Hitler, a declarat Vladimir Putin. "Cred că tatăl meu, ca alte milioane de soldaţi obişnuiţi - căci şi el era doar un soldat obişnuit - avea dreptul de a fi prezent în acest loc. Dar, destinul a decis altceva şi nu toată lumea a putut face acest lucru"
 a adăugat președintele rus, al cărui tată a fost rănit în Al Doilea Război Mondial. Mama lui Vladimir Putin a supraviețuit celor 900 de zile ale asediului Leningradului - actualul Sankt-Petersburg. Fratele său, Viktor, a murit de difterie în orașul asediat. 
Defilarea, care a primit numele Regimentul nemuritor și care a reunit  apropiați ai soldaților participanţi la lupte sau care au fost uciși în război. Participanţii au avut asupra lor portrete ale părinţilor şi bunicilor, foşti combatanţi. Defilarea şi-a propus nu doar să aducă un omagiu, dar să şi arate forța Rusiei, a precizat Vladimir Putin. "Este un semn al încrederii noastre în noi înşine, al forţei noastre şi al unui viitor fericit pentru copiii noştri"
 a subliniat. 

Memento

În Rusia, 1990 a fost anul ultimei parade la care au participat tancuri. Ulterior, timp de aproape două decenii, accentul avea să fie pus pe aspectul istoric al comemorării şi pe omagiul adus foştilor combatanţi. 

În anul 2007, Vladimir Putin a decis revenirea la formatul anterior anului 1990, în urmă "afluxului de cereri ale veteranilor şi societăţii civile” care îi solicitau “să restabilească parada din epoca sovietică"
. În data de 9 mai 2010, la 65 de ani de la victoria aliaţilor împotriva Germaniei naziste, în Piaţa Roşie din Moscova a avut loc cea mai impresionante paradă de Ziua Victoriei din istoria Rusiei post-sovietice. Timp 72 de minute au defilat peste 11.000 de militari, dintre care 10.000 ruşi, cărora li s-au alăturat soldaţi americani, piloţi francezi, militari britanici din garda Palatului Buckingham, garda de onoare a armatei poloneze şi unităţi militare din Comunitatea Statelor Independente, câte 70 din fiecare ţară. La ceremonie au asistat mai mult de 25 de lideri străini, printre care preşedintele francez, Nicolas Sarkozy şi cancelarul german, Angela Merkel. Marea Britanie şi Statele Unite au fost reprezentate de ambasadori. 
Prezenţi şi absenţi de marcă la parada de la Moscova

Secretarul general al Națiunilor Unite, Ban Ki-moon, a fost prezent la Moscova pentru a asista în data de 9 mai la manifestările prilejuite de împlinirea a 70 de ani de la victoria asupra Germaniei naziste. În drum spre capitala Rusiei, Ban Ki-moon a făcut escală la Gdansk și la Kiev. A fost însoțit de directoarea generală a UNESCO, Irina Bokova.  
Președinții Rusiei și Chinei, Vladimir Putin și Xi Jinping, ale căror țări au suferit cele mai mari pierderi de vieți omenești în cel de Al Doilea Război Mondial, și-au afișat, la Moscova prietenia, cu ocazia întâlnirii avute în capitala rusă în ajunul ceremoniilor prilejuite de împlinirea a 70 de ani de la victoria asupra Germaniei naziste. „În acest război, ţările noastre au suferit cele mai mari pierderi. De aceea, ne pronunţăm împotriva oricărei tentative de falsificare a istoriei şi (...) de reabilitare a fascismului şi militarismului”
 a declarat preşedintele rus după întâlnirea avută cu omologul său de la Beijing. 

„Popoarele noastre îşi vor aminti întotdeauna de istorie (...) şi se pronunţă împotriva falsificării ei” a declarat  Xi Jinping, sosit la Moscova pentru a asista la grandioasa paradă militară din Piața Roșie. Moscova și Beijing marchează acest eveniment „nu pentru a detesta alte state, ci pentru a aduce un omagiu eroilor ucişi, pentru a imortaliza memoria lor în istorie, pentru ca tragedia războiului să nu se repete niciodată”
 a subliniat Xi Jinping. Liderul chinez a evocat, în continuare, „puternica prietenie” dintre cele două țări, „născută în luptele” celei de-a doua conflagrații mondiale, când Rusia lupta împotriva Germaniei, iar China se confrunta cu agresiunea japoneză. URSS a pierdut în cel de Al Doilea Război Mondial cel puțin 25 de milioane de oameni, iar China - peste 20 de milioane, potrivit datelor cercetătorilor chinezi. 

Vizita președintelui chinez la Moscova a prilejuit semnarea a aproximativ 40 de acorduri şi parteneriate între Rusia şi China, în domeniile energetic, aerian, financiar și spațial. China este „partenerul strategic principal” al Rusiei, după cum a subliniat Vladimir Putin, care i-a mulțumit liderului de la Beijing pentru „atenţia sa permanentă” acordată dezvoltării relațiilor bilaterale.
Președintele cubanez, Raul Castro, a sosit la Moscova în 6 mai. În prima zi a vizitei sale oficiale s-a referit la „perspectivele de apropiere” între Cuba și Rusia, menționând, totodată, că ar fi fost imposibil să nu fie prezent la ceremoniile din 9 mai, desfăşurate la Moscova cu prilejul marcării a 70 de ani de la înfrângerea nazismului. A fost a treia vizită, în calitate de șef de stat, pe care Raul Castro o efectuează în capitala Rusiei. A avut o întrevedere cu premierul Dmitri Medvedev, apoi a discutat cu președintele Vladimir Putin despre „politică, schimburi comerciale, cooperarea economică şi problematicile regionale şi internaţionale” după cum a declarat Iuri Ușakov, consilier al Kremlinului,. 
„Pentru noi, 9 mai este o dată foarte importantă, iar atunci când prietenii noştri dragi ne vizitează este într-adevăr foarte bine” a declarat Dmitri Medvedev după întâlnirea cu Raul Castro - care a precizat că s-a „născut în perioada în care Rusia învingea” Germania. Pe cale de consecinţă, „nu puteam să nu vin”
 a adăugat. Vizita sa a coincis cu a 55-a aniversare a stabilirii relațiilor diplomatice între URSS și Cuba. 

Relaţiile dintre cele două ţări s-au revigorat în ultima perioadă. Anul trecut, președintele Vladimir Putin a anulat 90% din datoria acumulată de Cuba față de Rusia în perioada sovietică - suma ridicându-se la echivalentul a 28,1 miliarde euro. Datoria rămasă, de 3,1 miliarde euro, a fost reeșalonată pe zece ani - Rusia angajându-se, în plus, să reinvestească acești bani în economia cubaneză. Potrivit opiniei unor analiști, „acest gest al Moscovei este motivat de încercarea de a limita apropierea dintre Havana și Washington, după anunţul istoric făcut în decembrie de preşedinții Obama şi Castro privind normalizarea relaţiilor dintre ţările lor”
. Alţi analişti consideră că este vorba despre o tactică a cubanezilor de a obține cât mai multe avantaje din partea Moscovei. „Statele Unite şi Cuba se află, deja, în competiţie pentru Ucraina, Georgia, Moldova, Europa de Est (...) acum, şi pentru Cuba (...). Forţând Rusia să rivalizeze cu Statele Unite, Cuba încearcă să onţină avantaje de la ambele puteri”
 a apreciat Viktor Kremeniuk, analist la Institutul SUA-Canada din Moscova. 
Pentru a evidenția relațiile foarte bune dintre Rusia și Cuba, vizita lui Raul Castro la Moscova a fost însoțită de o vizită de răspuns la Havana a președintelui Dumei de Stat a Rusiei, Serghei Narâșkin. „Salutăm normalizarea relaţiilor dintre SUA şi Cuba. Dorim să credem în sinceritatea intenţiilor lui Obama, dar nu avem garanţii. Vă cerem să fiţi foarte prudenţi”
 a declarat oficialul rus  în capitala cubaneză.  

Liderul nord-coreean, Kim Jong-un și-a anulat deplasarea la Moscova pentru ceremoniile de la 9 mai, a anunțat Dmitri Peskov, purtătorul de cuvânt al președintelui rus Vladimir Putin. „Nu poate veni la Moscova. A luat decizia de a rămâne la Phenian. Decizia lui este legată de probleme interne şi ne-a fost transmisă prin canale diplomatice”
. Reprezentatul Kremlinului a respins informațiile potrivit cărora anularea vizitei liderului nord-coreean în capitala rusă ar fi legată de criticile primite de Moscova din străinătate în privința prezenței lui Kim Jong-un la paradă. Coreea de Nord a fost reprezentată de președintele Prezidiului Adunării Populare Supreme, Kim Yong-nam. 
Premierul japonez Shinzo Abe i-a trimis, de asemenea, o scrisoare președintelui rus Vladimir Putin prin care îl informa că nu va fi în măsură să asiste la ceremoniile desfăşurate la Moscova în data de 9 mai Kyodo.  ''Scrisoarea informează în legătură cu intenţia lui Abe de a nu participa la ceremonii, din cauza programului''
 a declarat șeful de cabinet al premierului nipon, Yoshihide Suga, fără a oferi mai multe detalii în legătură cu conținutul scrisorii. Ambasadorul japonez ls Moscova, Chikahito Harada, a reprezentat Japonia la ceremonii în numele premierului Abe. 

Anul trecut, Vladimir Putin a primit o invitaţie oficială de a efectua o vizită în Japonia. Vizita a fost amânată din cauza anexării peninsulei Crimeea de către Rusia, demers condamnat de Tokyo și alți membri ai comunității internaționale. Yoshihide Suga a precizat că nu a fost luată, încă, o decizie privind reprogramarea vizitei lui Vladimir Putin. 
Angela Merkel, la Moscova 

Cancelarul german Angela Merkel a sosit în 10 mai la Moscova, pentru a aduce un omagiu soldaților sovietici uciși în timpul celui de Al Doilea Război Mondial și pentru convorbiri cu președintele rus Vladimir Putin. Cancelarul german nu a asistat la parada militară organizată în Piața Roșie, cu prilejul marcării a 70 de ani de la sfârșitul celui de-Al Doilea Război Mondial. 

Angela Merkel a depus o coroană de flori în onoarea soldaților sovietici căzuți în Al Doilea Război Mondial și a declarat că a purtat discuţii despre conflictul din Ucraina cu președintele rus Vladimir Putin. ''Am avut de învăţat din experienţe amare şi situaţii dificile, iar acum trebuie să depăşim una dintre acestea prin mijloace diplomatice şi paşnice'' a afirmat Angela Merkel, referindu-se la actuala criză din estul Ucrainei, după ce a depus o coroană de flori la Mormântul soldatului necunoscut de la Moscova. ''Este bine că avem ocazia de a discuta despre integritatea teritorială a Ucrainei''
. 

La rândul său, președintele rus, Vladimir Putin, s-a pronunțat pentru  soluționarea rapidă a ''problemelor'' dintre Rusia și Germania. ''Cu cât mai repede aceste probleme nu vor mai afecta relaţiile bilaterale, cu atât mai bine”
 a afirmat liderul de la Kremlin. Procesul de pace din estul Ucrainei avansează în pofida problemelor existente, a precizat Vladimir Putin în cadrul conferinței de presă organizată după întrevederea cu Angela Merkel.
În estul separatist al Ucrainei, conflictul dintre forțele guvernamentale și rebelii separatiști proruși s-a soldat cu peste 6.100 de morți în decurs de peste un an, în pofida unui armistițiu prevăzut de acordurile de la Minsk, semnate în februarie cu medierea franco-germană și în prezența președintelui rus. Părțile implicate în conflictul ucrainean au avut, în data de 6 mai, la Minsk, negocieri de pace, calificate de participanți drept „constructive”. Reprezentanți ai Kievului, separatiștilor proruși, Moscovei și OSCE s-au întâlnit în capitala Belarus pentru prima dată de la semnarea, în 12 februarie, a acordurilor de pace Minsk-2, care au permis instituirea unui nou armistițiu în estul Ucrainei. 
Dezacord Putin- Merkel pe tema Pactului Ribbentrop- Molotov
Președintele rus Vladimir Putin și cancelarul german Angela Merkel s-au aflat în dezacord privitor la pactul germano-sovietic din 1939. Liderul de la Kremlin a susţinut că Uniunea Sovietică nu a avut de ales pentru a evita războiul cu Germania. În contradictoriu, șefa cancelarul ferman a afirmat că împărțirea Poloniei și anexarea țărilor baltice au fost „ilegitime”. Cei doi lideri s-au exprimat pe acest subiect în cadrul unei conferințe de presă comune susținute după întrevederea pe care au avut-o la Kremlin, a doua zi după ceremoniile grandioase desfășurate la Moscova pentru marcarea a 70 de ani de la victoria Armatei Roșii asupra Germaniei naziste. 

„Uniunea Sovietică a făcut imense eforturi pentru a crea condiţiile favorabile unei rezistenţe colective la nazismul în Germania (...), pentru a forma un bloc antifascist în Europa. Dar, toate aceste eforturi nu au avut succes” a declarat Vladimir Putin. „Când a realizat că a fost lăsată singură în faţa Germaniei lui Hitler, Uniunea Sovietică a luat măsuri pentru a evita o confruntare directă şi a fost semnat pactul Molotov-Ribbentrop” a continuat președintele rus. „Acest pact avea sens din punct de vedere al garanţiilor de securitate pentru Uniunea Sovietică”
 a adăugat, răspunzând unei întrebări a jurnaliștilor legată de declarațiile ministrului rus al Culturii, Vladimir Medinski, care a calificat pactul Molotov-Ribbentrop drept un triumf al diplomației lui Stalin. 

„Este greu de înţeles pactul Molotov-Ribbentrop, dacă nu luăm în considerare clauza adiţională secretă” care prevedea împărțirea Poloniei și anexarea țărilor baltice, a replicat Angela Merkel. „Din acest punct de vedere, eu cred că nu a fost corect, ceea ce s-a făcut a fost ilegitim”
 a adăugat cancelarul german.
SUA felicită UE cu ocazia Zilei Europei 

Secretarul de stat al SUA, John Kerry, a adresat, prin intermediul unui comunicat, felicitări Uniunii Europene în numele președintelui Barack Obama și al poporului american cu prilejul Zilei Europei, în 9 mai. „În urmă cu peste 60 de ani, câteva ţări afectate de război au pornit pe un drum nou, care a unit un continent. Aţi făcut acest lucru nu prin forţa armelor, ci prin libera circulaţie a mărfurilor, ideilor şi a oamenilor. Aţi construit o uniune bazată pe valori precum statul de drept, democraţia şi prosperitatea pentru toţi oamenii” se precizează în comunicat. 

„Astăzi, datorită Uniunii Europene, suntem mai aproape ca oricând de o Europă care este întreagă, liberă şi în pace. (...) Statele Unite ale Americii sunt mândre să coopereze îndeaproape cu dumneavoastră. Împreună, susţinem cu fermitate poporul ucrainean în faţa agresiunii ruse. Împărtăşim o viziune a unei Ucraine sigure între graniţele sale recunoscute internaţional şi în pace cu toţi vecinii săi. Apreciem rolul important pe care îl aveţi în lupta împotriva Statului Islamic şi salutăm acţiunile destinate salvării de vieţi în Marea Mediterană şi abordării cauzelor care îi determină pe imigranţi şi pe solicitanţii de azil să-şi părăsească ţările”
 a transmis secretarul american de stat.  

Memento. Ziua Europei
În data de 9 mai se sărbătoreşte Ziua Europei. În 2015 se împlinesc 70 de ani de la terminarea celui de Al Doilea Război Mondial. La începutul lunii mai 1945, după aproape 6 ani de război devastator, Germania nazistă capitula necondiţionat în faţă trupelor aliate. Astfel, lua sfârşit războiul în Europa. Oficial, cel de Al Doilea Război Mondial s-a încheiat, însă, în 2 septembrie 1945, odată cu capitularea Japoniei. 

A fost cel mai devastator război neîntrerupt din istoria omenirii, în care au pierit peste 60 de milioane de oameni - aproximativ 3% din populaţia de atunci a lumii. Conflagraţia a costat mai mulţi bani şi resurse decât toate celelalte războaie la un loc: 1.000 de miliarde de dolari, la valoarea din 1945. Urmările războiului, inclusiv schimbările geopolitice, culturale şi economice, au fost fără precedent.

Reconcilierea între foştii inamici din Europa s-a realizat după cinci ani, în 9 mai 1950, când, printr-o celebră declaraţie a ministrului francez de Externe, Robert Schuman, se punea temelia construcţiei europene care unea oameni şi naţiuni printr-un obiectiv comun, o comunitate de interese paşnice. Acesta este motivul pentru care liderii europeni au decis, în 1986 la summitul de la Milano, ca ziua de 9 mai să fie serbată ca Ziua Europei. În 2012, Comitetul Nobel a acordat Premiul Nobel pentru Pace Uniunii Europene, pentru rolul şi contribuţia sa de şase decenii la progresul pacii, reconciliere, democraţie şi apărarea drepturilor omului în Europa.
În 1950, deşi trecuseră cinci ani de la sfârşitul războiului, Europa îşi revenea cu greu. Masivele pierderi umane şi materiale afectaseră grav economiile ţărilor europene, iar soluţia pentru reconcilierea între foştii inamici nu se întrevedea.  Şansa reconstrucţiei şi a unei păci durabile era ca relaţia dintre Franţa şi Germania să cunoască un nou început. Pentru a identifica o soluţie, ministrul francez de Externe din epocă, Robert Schuman, a recurs la experienţa lui Jean Monnet, acumulată în urma unei îndelungate cariere internaţionale. 
Jean Monnet a realizat că nu era posibilă crearea bruscă a unui edificiu instituţional supranaţional din cauza rezistenţei puternice din partea statelor recent ieşite din război. Pe cale de consecinţă, Jean Monet a propus guvernului francez un plan global de modernizare şi dezvoltare economică. Obiectivul concret era plasarea producţiei de cărbune şi oţel din Germania sub responsabilitatea autorităţii unei organizaţii, deschisă şi participării altor state europene. Integrarea politică şi economică a Germaniei într-o comunitate europeană ar fi împiedicat-o să redevină o ameninţare la adresa păcii în Europa.

Ideea lui Jean Monnet fiind acceptată fără rezerve de şeful diplomaţiei franceze. Jean Monnet şi colaboratorii săi au redactat proiectul în ultimele zile ale lunii aprilie 1950. Documentul i-a fost prezentat guvernului francez în dimineaţă zilei de 9 mai şi trimis printr-un emisar cancelarului german Konrad Adenauer. Proiectul a fost primit cu entuziasm de ambele părţi. 
În 9 mai, la Paris, a fost făcut public Planul Schuman, în Sala Orologiului de la Quai d'Orsay. "Nu mai este vorba de cuvinte goale, ci de un act îndrăzneţ, un act constructiv" declara Robert Schuman, punând temelia construcţiei europene. 
Planul aborda construcţia europeană în mod pragmatic, metoda de integrare comunitară fiind preponderent economică. Se abandonase cooperarea clasică economică între state, propunându-se formula nouă a integrării. Statele creau o entitate supranaţională către care transferau unele competenţe proprii în domenii bine delimitate. În urma acestei declaraţii, în 18 aprilie 1951 s-a format  Comunitatea Europeană a Cărbunelui şi Oţelului (CECO) la care au participat Franţa, Germania de Vest, Italia, Belgia, Olanda şi Luxemburg. Anglia, invitată să participe, a refuzat pe motive de suveranitate națională. În 1952, Jean Monnet a devenit primul preşedinte al Înaltei Autorităţi. 

Succesul CECO a determinat extinderea integrarii economice în plan european şi apariţia Comunitatii Economice Europene odata cu semnarea Tratatului de la Roma în 1957. A urmat Actul Unic European în 1986, care a lansat noţiunea de cetăţenie europeană şi Tratatul de la Maastricht din 1991 care a consfinţit apariţia în 1992 a Uniunii Europene, iar în 1993 a Pieţei Unice europene care a eliminat barierele fizice, tehnice și fiscale între statele membre.
 Începând cu 1995 ,Convenţia de la Schengen a desfiinţat controalele efectuate asupra persoanelor la graniţele ţărilor membre ale spaţiului Schengen. Integrarea europeană s-a consolidat prin semnarea Tratatului de la Amsterdam în 2 octombrie 1997. În 11 decembrie 2000, prin semnarea Tratatului de la Nisa, s-a decis extinderea Uniunii Europene. De la 1 ianuarie 2002 au fost puse în circulaţie monedele şi bancnotele euro.

În data de 1 mai 2004 a avut loc extinderea istorică a Uniunii Europene, care a trecut, dintr-o dată, de la 15 la 25 de membri, prin aderarea Poloniei, Ungariei, Cehiei, Slovaciei, Sloveniei, a celor trei republici baltice (Lituania, Letonia, Estonia), a Ciprului şi Maltei. La 1 ianuarie 2007 România şi Bulgaria au aderat la Uniunea Europeană şi din iulie 2013 şi Croaţia a devenit stat membru al Uniunii Europene care numără acum 28 de state. 
În 29 octombrie 2004 a fost semnată Constituţia Europenă la Roma, ratificată pentru prima dată de Spania, dar respinsă de Franţa şi Olanda. Proiectul constituţional a fost abandonat în 2007 şi înlocuit la 1 decembrie 2009 cu Tratatul de la Lisabona în acelaşi timp, un tratat, un subiect de drept internaţional şi o Constituţie.

VARIA

UCRAINENII, SÂRBII ŞI KOSOVARII, RESPINŞI MAJORITAR, CA AZILANŢI, ÎN UNIUNEA EUROPEANĂ
După izbucnirea conflictului din Ucraina la începutul anului trecut, fluxul de imigranți și solicitanți de azil din această țară în Polonia și înalte țări UE a crescut constant. Polonia, Germania, Italia și alte destinații predilecte ale ucrainenilor au respins majoritatea cererilor lor de azil sau au întârziat procesarea lor. Aceste țări, care nu doresc să-și deschidă granițele pentru „un alt torent de imigranţi doritori de muncă”, îşi argumentează atitudinea prin faptul că în vestul Ucrainei nu există conflict. „Motivul pentru care sunt respinşi este clar. Ucraina e o ţară uriaşă, şi doar o parte a teritoriului său e nesigură, deci se pot reloca intern”
 a afirmat Marta Jaroszevicz, coordonatoarea proiectului pentru migrații de la Centrul pentru Studii Estice din Varșovia.

Numărul imigranților ucraineni este relativ mic în comparație cu valurile succesive ale celor care traversează Marea Mediterană spre Italia, dinspre Orientul Mijlociu și Africa. Dar, este, totuşi, în creștere, ucrainenii reprezentând, în prezent, cel mai mare grup de solicitanți de azil în mai multe țări europene. „În ultimii 10-20 de ani, ucrainenii nu erau deloc prezenţi în statisticile legate de solicitanţii de azil. Situaţia s-a schimbat substanţial şi aproape brusc în martie 2014”
 a precizat Robert K.Visser, director executiv al Biroului European de sprijin pentru azil, cu sediul în Malta. În 2013, au cerut azil în Uniunea Europeană 1.060 de ucraineni. Anul trecut, după izbucnirea conflictului în estul Ucrainei, numărul acestora a ajuns la 14.040. „În Polonia” - ţară membră UE cu una din cele mai liberale politici legate de vize - „problema este, în mod particular, acută”. Legăturile etnice și culturale ale Poloniei cu vestul Ucrainei o transformă într-o destinație logică pentru ucrainenii care caută locuri de muncă, educație și rezidență permanentă legală. Marta Jaroszewicz estimează că, acum, în Polonia sunt aproximativ 400.000 de mii de ucraineni, dintre care mulți au sosit după declanşarea conflictului. În 2014, peste 300.000 de ucraineni au solicitat vize de lucru temporare - cel mai solicitat tip de viză - reprezentând primul pas spre statutul oficial de rezident. „Cei mai mulţi ucraineni preferă să solicite viză, nu azil. După ce li se acordă rezidenţă temporară pot să stea în Polonia pe o perioadă nedeterminată”
 a precizat purtătorul de cuvânt al Oficiului polonez pentru străini. Pentru ucrainenii care nu pot obține o astfel de viză, chiar și în contextul reglementărilor mai liberale ale polonezilor, unica opțiune este solicitarea de azil - șansele de a-l obține fiind reduse.
Diaspora ucraineană are comunități în câteva țări europene. Din acest motiv, „mulţi se îndreaptă către state precum Spania - care nu atrage, în mod obişnuit, un număr mare de solicitanţi de azil”. În 2014, în Republica Cehă și Estonia, grupul naţional al ucrainenilor s-a situat pe primul loc într-o statistică a solicitanților de azil. În Polonia, Spania, Letonia, Cipru și Islanda, au fost pe locul al doilea. În 2014, 2.705 de ucraineni au cerut azil în Germania - țară preferată, în acest sens, de multe grupuri, inclusiv de sirieni.
În timp ce altor solicitanții de azil din țări cuprinse de conflicte armate li s-au acceptat cererile de azil în cea mai mare parte a Uniunii Europene - 95% dintre sirieni, de exemplu, și 89% dintre eritreeni - cererile de azil ale ucrainenilor au fost respinse, în mare parte, sau tergiversate. În 2014, din 2.985 de solicitanți ucraineni de azil ale căror cereri au fost procesate în Uniunea Europeană, doar 150 au primit statut complet de refugiat, 2.335 de cereri fiind respinse. Ceilalţi au primit alte forme de protecție. Altfel spus, rata de acceptare a fost de 22%.
 Pe de altă parte, situaţia ucrainenilor solicitanţi de azil a fost mai bună decât cea a imigranților din Kosovo și Serbia care au intrat în Uniunea Europeană în 2014. Astfel, au fost acceptate doar 8% dintre cererile de azil ale kosovarilor și 2% dintre cele ale sârbilor.  

Îngrijorări ONU: execuţii sumare în estul Ucrainei 
Înaltul comisar ONU pentru drepturile omului, Zeid Raad, a declarat că există „informaţii alarmante” despre „execuţii sumare comise în estul Ucrainei”
. Se investighează informaţii referitoare la comiterea unor astfel de acte atât de separatişti cât şi de forţele armate ucrainene. 
Potrivit unui raport al Amnesty International, armata ucraineană și separatiștii proruși comit cu regularitate acte de tortură și alte abuzuri atât împotriva prizonierilor, cât și împotriva civililor. Foști prizonieri au afirmat că „au fost bătuţi până le-au fost rupte oasele, au fost torturaţi cu şocuri electrice, loviţi, înjunghiaţi, agăţaţi de tavan sau privaţi de somn” se precizează în raport - unde se menţionează şi „înscenări de execuţii”
. 
În documentarea sa, Amnesty International a intervievat 33 de foști prizonieri - dintre care 17 au fost deținuți de separatiști și alți 16 de forțele ucrainene, inclusiv de Serviciul de Securitate al Ucrainei. Dintre cei 33 de prizonieri - toți, deținuți în perioada iulie 2014-aprilie 2015,  „32 descriu bătăi crunte şi alte abuzuri serioase”. Mărturiile au fost coroborate cu dovezi precum „radiografii de oase rupte, dosare medicale, fotografii cu leziuni şi alte răni, cicatrici şi dinţi rupţi”. Amnesty International a precizat că aceste practici „şocante” sunt aplicate „de ambele părţi”. Pe de altă parte, în raport au fost menţionate „cel puţin opt cazuri”
 de execuţii sumare. 
CETĂŢENII DIN ŢĂRILE MEMBRE NATO NU VOR UN CONFLICT ARMAT ÎMPOTRIVA RUSIEI
Potrivit unui sondaj realizat de Pew Research Center în opt state membre NATO, principiul fundamental al Tratatului Alianței Nord-Atlantice, articolul 5, care stipulează că „un atac armat împotriva unui membru trebuie considerat un atac împotriva tuturor”, nu pare să fie acceptat de un important procentaj al cetăţenilor din statele membre ale Alianţei Nord-Atlantice. Mulţi dintre cei chestionaţi nu susţin ideea unei intervenţii militare împotriva Rusiei, chiar dacă s-ar pune problema sprijinirii unui aliat. Unul dintre autorii sondajului a afirmat că, “fără îndoială”, există o problemă legată de “viitorul Alianţei Nord-Atlantice”
. 
Centrul american de cercetări Pew Research a realizat un sondaj în ţările membre NATO asupra unei eventuale intervenţii împotriva Rusiei. Doar 41% dintre europenii şi americanii chestionaţi în cadrul acestui sondaj sunt de acord cu o eventuală intervenţie împotriva Rusiei şi cu trimiterea de arme în Ucraina sau pentru a sprijini un aliat. Cei mai pesimişti sunt germanii, unde susţinerea unei intervenţii militare pentru apărarea unui aliat este de numai 38%, spre deosebire de Statele Unite de exemplu, unde peste 56% dintre locuitori ar sprijini un alt stat NATO. Potrivit datelor, susținerea față de intervenţia pentru apărarea unui aliat este: SUA 56%; Canada 53%; Marea Britanie 49%; Polonia 48%; Spania 48%; Franţa 47%; Italia 40%; Germania 38%
Aceeaşi reticenţă apare şi în cazul trimiterii de arme în Ucraina. Doar 41% dintre cei chestionați susțin o astfel de iniţiativă, în timp ce 70% sunt de acord cu ajutoarele economice acordate Kievului. Cea mai mare opoziţie vine tot din partea germanilor: doar 19% dintre ei sunt favorabili ideii de a trimite înarmarea forţelor militare ucrainene. Astfel, susținerea față de trimiterea de arme în Ucraina este: Polonia 50%; SUA 46%; Canada 44%; Marea Britanie 42%; Franţa 40%; Spania 25%; Italia 22%; Germania 19 %. 

Situaţia din estul Ucrainei este departe de o rezolvare paşnică. „Sancţiunile vor rămâne în vigoare până când acordurile de la Minsk sunt implementate. Trebuie să continuăm să punem presiune pe Rusia pentru a ne asigura că acest proces, care a înaintat anevoios, primeşte un imbold”
 a declarat Samantha Power, ambasadorul SUA la ONU. 

Pe de alră parte,  preşedintele rus Vladimir Putin a acuzat autorităţile de la Kiev pentru nerespectarea protocoalele adiţionale înţelegerii de la Minsk, în care este stipulată şi acordarea unei mai mari autonomii regiunilor separatiste Doneţk şi Lugansk. „Pentru ca acordurile de la Minsk să fie puse în aplicare, trebuie avute în vedere aspectele sociale, politice, umanitare, militare. Acordurile, însă, nu sunt implementate complet”
 a subliniat liderul de la Kremlin.  Vladimir Putin a punctat faptul că Rusia nu doreşte să provoace conflicte, toate demersurile sale constituind, exclusiv, răspunsuri la ameninţările cu care se confruntă. 
STATUL ISLAMIC COMPLICĂ SITUAŢIA ÎN IRAK ŞI SIRIA.
SUNIŢII SE TEM DE CREŞTEREA INFLUENŢEI TEHERANULUI
Statul Islamic se impune în Siria și Irak pentru că puterile regionale se anihilează reciproc. Jihadiştii se folosesc de haosul din cele două țări în propriul interes, perpetuând, astfel, violențele. Organizația teroristă a dinamitat obiective în orașul antic Palmyra, ocupat la mijlocul lunii mai. Nu au fost distruse monumente antice, cum se temea comunitatea internațională, dar o închisoare de maximă securitate a regimului. Amnesty International o descria, în 2001, ca fiind un loc în care "prizonierii erau supuşi la cele mai mari suferinţe, intimidări şi umiliri"
. Nu întâmplător Statul Islamic a distrus tocmai această închisoare - astfel, jihadiştii se prezintă în fața sirienilor ca forță de opoziție la regimul al-Assad.
Probleme de ordin militar şi politic 

Avansul Statului Islamic arată cât de complicată este situația din Siria. Aviația militară americană a atacat pozițiile Statului Islamic, dar lupta s-a dovedit, până acum, ineficientă. Motivele sunt atât de ordin militar, cât și politic. Din punct de vedere militar, sursa problemelor este tactica aleasă de Statul Islamic. Jihadiștii poartă un război de gherilă: se împart în grupuri mici de luptători, care pot fi cu greu atacate din aer. Avioanele de luptă își irosesc muniția - sau, mult mai grav, produc pierderi în rândul civililor, cum s-a întâmplat la Al-Bab. După astfel de atacuri, numeroși civili s-au înrolat în trupele Statului Islamic.
Obstacolele de ordin politic sunt, de asemenea, importante. Atât Siria cât și Irakul au devenit scenele unor războaie prin interpuși. Puterile regionale sunite și șiite - respectiv, Arabia Saudită şi Iranul - se confruntă în cele două state. Iranul se bazează pe propriile trupe și pe gruparea Hezbollah. Arabia Saudită și alte state din Golful Persic, pe de altă parte, sunt gata să înarmeze grupările care vor să lupte simultan atât împotriva Statului Islamic, cât și a regimului Al-Assad.
S-a creat, astfel, un front extrem de divizat, unde victoriile și înfrângerile sunt de scurtă durată. "Regimul sirian distruge ţara pe care ar trebui să o protejeze. Grupările de opoziţie sunt, prin urmare, parteneri fără şansă ai celor care impun agenda regională sau sunt chiar cei care impun un extremism sălbatic"
. Suniții se tem de creşterea influenței Teheranului.

Potrivit ziarului Al Hayat, finanțat de Arabia Saudită, Iranul ar vrea să-și extindă influența în regiune. Acest scenariu s-ar derula, în prezent, în patru țări: Liban, Yemen, Irak și Siria. Prezența Statului Islamic în Siria și Irak ar fi, pe cale de consecinţă, un răspuns împotriva Teheranului. Iranul ar putea deveni, astfel, unica putere regională capabilă să-i combată pe jihadiști. 
Mesajul a fost trimis și către Washington. "Teheranul vrea să demonstreze Statele Unite că ar fi singurul partener capabil să combată cu maximă prioritate Statul Islamic. Iranul vrea să transmită Washingtonului că nu are rost să fie combătută prezenţa sa în Irak şi Siria, indiferent sub ce formă: direct prin trupele sale, prin miliţiile şiite, ca în Irak, prin Hezbollah, precum în Siria şi Liban"
.
În Irak situaţia este la fel de complicată ca în Siria. Trupele irakiene au început contraofensiva la Ramadi, după ce orașul a fost ocupat de luptătorii Statului Islamic. Căderea oraşului în mâinile jihadiştilor Statului Islamic era importantă din cauza localizării sale strategice, simbolisticii pentru părtile implicate în conflict şi organizării ofensivei de eliberare. „Ramadi are o dimensiune echivalentă cu Mosul şi se află pe malul râului Eufrat. O autostradă leagă oraşul de Bagdad, aflat la 100 de kilometri, şi de graniţa cu Siria şi Iordania”
. Cucerirea oraşului Ramadi a reprezentat o lovitură importantă şi pentru strategia Statelor Unite de a antrena şi a oferi asistenţă forţelor locale în lupta împotriva extremiştilor din Statul Islamic. Ramadi este populat majoritar de sunniţi, împărţiţi în triburi. Aici a fost centrul revoltelor sunnite antiguvernamentale, în special cele împotriva premierului Nouri al-Maliki. Oraşul este important pentru Washington, care a dus lupte extrem de grele pentru a recuceri Ramadi şi Fallujah. De asemenea, căderea oraşului a demonstrat şi slăbiciuna coaliţiei internaţionale în lupta cu Statul Islamic.

Forțele irakiene sunt ajutate de milițiile șiite. Dar, aceste grupări armate sunt renumite, la rândul lor, pentru determinare ideologică și pentru brutalitate - chiar şi față de populația sunită. Situaţia a a fost abordată şi de presa arabă. "Chiar dacă sprijinul acestor miliţii în provincia Anbar este foarte necesar, aceste grupări susţinute de Iran sunt responsabile pentru numeroase acte de brutalitate - în special împotriva suniţilor"
. A fost propusă formarea unor forțe comune din cadrul armatelor mai multor state arabe care să lupte împotriva Statului Islamic, după modelul operațiunilor din Yemen.
Atitudine rezervată a „capetelor încoronate” din Peninsula arabă

Statele Unite au invitat liderii Consiliului de Cooperare a Statelor Arabe din Golf (CCG) la un summit. Reprezentanţii CCG au avut o atitudine reticentă. Regele saudit, Salman Ibn Abd al-Aziz ,a refuzat participarea la dialog lansată de preşedintele Barack Obama - ceea ce pare a indica existenţa unor probleme în relaţiile dintre Washington şi aliaţii săi în Peninsula arabă. 

Preşedintele american i-a anunţat pe cei mai mulţi membri ai Consiliului de Cooperare a Statelor Arabe din Golf care îi sunt planurile - între care figurează o relaţie mai bună cu Iranul, duşmanul CCG. Atitudinea lui Barack Obama s-a relevat atât în negocierile pe marginea programului atomic iranian, cât şi în alianţa strategică împotriva jihadiştilor, în care SUA recunosc rolul important al Teheranului. Statele din Golf doresc să afle „ce preţ este pregătit să plătească” Barack  Obama „pentru noua relaţie cu Iranul”. 
Siria este scena unui război în care miza este influenţa suniţilor sau şiiţilor. Statele sunite, inclusiv ţările din Peninsula arabă, doresc să împiedice dominaţia iraniană în Siria. Prin urmare, îi susţin pe rebeli cu armament. În Yemen  - o altă scenă a confruntărilor dintre suniţi şi şiiţi - Barack Obama s-a declarat de partea statelor CCG, sprijinind intervenţiile militare ale acestora. Este un gest simbolic important, cu atât mai mult cu cât "Clubul decişilor" - cum s-au autonumit membrii Consiliului de Cooperare a Statelor Arabe din Golf condus de Arabia Saudită - vizează să pună capăt influenţei Iranului în sfera dominată de suniţi.  

Anunţul făcut de Statele Unite privind sprijinirea eforturilor în acest sens a fost bine primit la Riad şi în restul statelor din zonă.  Pe de altă parte, însă, faptul că Barack Obama nu i-a implicat direct pe membrii Consiliului de Cooperare a Statelor Arabe din Golf în negocierile cu Iranul „a supărat multe capete încoronate din Peninsula arabă”
. Situaţia a fost oglindită de faptul că, la summit, majoritatea statelor CCG au trimis reprezentanţi de rang secund.    
Disensiuni între Al Qaida şi Statul Islamic 
Califatul pe care intenționează să-l instaureze gruparea jihadistă Statul Islamic este „nelegitim” a declarat liderul Frontul Al-Nosra, brațul sirian al rețelei teroriste internaționale Al Qaida. Rivalitățile dintre cele două mișcări s-au adâncit după ce Statul Islamic a anunțat, în iunie 2014, intenția de a instaura un califat în zonele ocupate din Siria și Irak. 
 Abu Mohamed al-Jolani a criticat Statul Islamic, cu menţiunea că reconcilierea între cele două formațiuni jihadiste nu este de actualitate. „Ei au anunţat un califat, dar erudiţii îl resping ca nelegitim. Acesta nu se bazează pe legea islamică” a subliniat liderul Frontului Al-Nosra. „Nu există semn de reconciliere între noi pentru moment”, a afirmat, considerând că rivalitățile cu Statul Islamic i-au permis regimului președintelui sirian Bashar al-Assad „să prospere”. Combatanții Statului Islamic „nu respectă ordinele pe care le-am dat, printre altele de a nu provoca explozii în pieţe sau de a nu ucide oameni în moschei”. Liderul antenei Al Qaida din Siria a acuzat Statul Islamic că „nu luptă serios împotriva regimului” președintelui Bashar Al- Assad.  
Frontul Al-Nosra a înregistrat mai multe victorii notabile asupra forțelor guvernamentale în provincia Idlib, din nord-vestul Siriei. Liderul grupării a dat asigurări că 30% dintre combatanţii săi sunt străini, între care și un „număr mic de americani”
. Abu Mohamed al-Jolani a subliniat că misiunea sa este să răstoarne de la putere regimul de la Damasc și că nu are planuri de a lansa, din Siria, atacuri împotriva Occidentului. 
SUA ŞI CHINA ÎNTÂRZIE REDRESAREA ECONOMIEI GLOBALE
Experţii OCDE au revizuit în scădere perspectiva de creştere globala pentru următoarele 18 luni. Economia globală se va contracta, nivelul de creştere anterior crizei urmând să fie atins la finalul anului viitor. Analiza se bazează pe datele dezamăgitoare înregistrate de economiile SUA şi Chinei în primul trimestru. Este prognozată şi o contracţie  a economiei americane în 2015.
„Calificativ B- pentru economia globală” - riscul cercului vicios
Perspectiva economică a SUA nu este îmbucurătoare pentru 2015-2016, afirmă experţii OCDE, care au revizuit în scădere prognoza de creştere economică, de la 3,1% la 2% pentru anul în curs şi de la 3% la 2,8% pentru anul viitor. Chiar dacă datele colectate în primul trimestru sunt tranzitorii, perspectiva economică globală continuă să fie nesatisfăcătoare ca urmare a lipsei investiţiilor şi a cererii reduse. "Abia dacă acordăm un B-, de trecere, pentru economia globală" a precizat economistul-sef al OCDE, Catherine Mann.

Analiza accentuează îngrijorarea că, după criza financiară din 2008, ritmul de creştere economică la nivel global a devenit din ce în ce mai redus. Nivelul scăzut de creştere economică din ultimii şapte ani s-a reflectat în lipsa locurilor de muncă, stagnarea nivelului de trai şi inegalitatea socială în creştere. În prezent, lipsa investitţilor devine un nou motiv de îngrijorare. La nivel global, investiţiile din sectorul public şi privat reprezintă 20% din nivelul necesar pentru susţinerea redresării economice. Există riscul ca nivelul investiţional scăzut şi creşterea economică anemică să intre într-un cerc vicios. "Lipsa investiţiilor este susţinută de slaba recuperare a economiei şi de îndoiala care planează asupra unei creşteri economice susţinute" menţionează raportul. Problemele grave ale actualităţii sunt reprezentate de „politica fiscală păguboasă” din SUA, de „lipsa unui plan clar în finanţele publice” din Japonia şi „de criza datoriilor” din Grecia, la care se adaugă „incertitudinea”
 privind viitorul ţării în zona euro. 
Lagarde: „Există riscuri privitoare la redresarea economiei”
Redresarea economiei globale rămâne "prea lentă, prea fragilă şi prea disproportionată" a apreciat directorul general al FMI. Christine Lagarde a reafirmat estimările FMI legate de cresterea economiei mondiale de 3,5% în 2015 şi de 3,7% în 2016. "Acest nivel este sub ceea ce ne-am fi aşteptat după o asemenea criză. Privind înainte, evoluţiile s-ar putea îmbunătăţi datorită reducerii preţului ţiţeiului şi a ratelor dobânzilor. Totuşi, încă există riscuri semnificative privitoare la această redresare fragilă a economiei”
. 

În luna ianuarie, FMI a înrăutăţit estimările de creştere a economiei mondiale la 3,5% în 2015 şi 3,7% în 2016 - comparativ cu un avans de 3,8% anul acesta şi 4% anul viitor, prognozate în octombrie 2014. Economiile emergente şi statele europene în curs de dezvoltare ar urma să înregistreze o creştere de 2,9% anul acesta - faţă de un avans de 5,4% prognozat în octombrie. 

FLASH. OPINII DE PRESĂ
„Cameron rămâne la putere”
, „Swinging the blues”, „Kepp Cam and carry on”

Al doilea mandat al lui David Cameron în Downing Street 10 se anunță mult mai intens decât primul, au avertizat principalele publicaţii britanice după anunţarea rezultatelor alegerilor. Presa s-a întreabat și în ce fel ar putea laburiștii și liberal-democrații britanici să recupereze terenul pierdut după înfrângerea zdrobitoare în scrutinul din 7 mai. 
Potrivit The Times, David Cameron va avea nevoie de ''fiecare gram de fler politic'' pentru a depăși mizele care îl așteaptă. ''Este momentul ca David Cameron să-şi găsească propriul său Churchill. Majoritatea sa este fragilă şi folosirea ei nu va fi uşoară. Adevărata sa muncă acum începe''
. 
The Guardian, care susține Partidul Laburist, a precizat că David Cameron trebuie să plaseze interesele țării mai presus de cele ale Partidului Conservator. ''În acest al doilea şi ultim mandat va avea nevoie de mai multă înţelepciune, coerenţă şi viziune decât a arătat în primul său mandat; el va trebui să reunească ţara''
. 
Publicația The Independent a subliniat că alegerile parlamentare britanice au reprezentat ''un moment de cotitură care va determina dacă vom rămâne împreună ca Regat Unit - un Regat Unit capabil să-şi proiecteze un viitor alături de vecinii săi europeni cei mai apropiaţi''
. 
The Financial Times a titrat ''O naţiune, misiunea lui Cameron''. Publicaţia a estimat că „menţinerea Scoţiei în interiorul Marii Britanii şi a acesteia în Uniunea Europeană”
 vor fi principalele provocări pentru guvernul de la Londra în următorii cinci ani. În altă ordine de idei, publicaţia s-a concentrat pe puternica volatilitate a pieței de obligațiuni în zona euro. 
The Daily Express a titrat pe prima pagină "Acum, oferă-ne şi un vot legat de UE"
. Publicaţia a făcut, astfel, referire la promisiunea lui David Cameron de a organiza până la sfârșitul lui 2017, dacă va fi reales, un referendum privind menținerea sau ieșirea Marii Britanii din Uniunea Europeană.  
"Cameron va rămâne la putere"
 a precizat, sobru, cotidianul conservator The Daily Telegraph, deasupra unei fotografii cu David Cameron zâmbitor. Abordări similare au avut The Daily Mail și Times - primul exprimându-și mulțumirea în legătură cu faptul că David Cameron a "revenit pe Downing Street nr. 10"
, în timp cel al doilea a titrat la obiect "Conservatorii sunt în frunte"
 cu o fotografie înfăţişându-i pe soţii Cameron la ieșirea de la urne. 
The Sun a ales o fotografie a cuplului Cameron la ieșirea de la urne, cu subtitlul "Swinging the Blues" - joc de cuvinte ce se referă la culoarea albastră a conservatorilor și la faptul că, în final, aceștia s-au situat pe primul loc. Publicaţia a făcut încă un joc de cuvinte, titrând un articol prin "Keep Cam (congnomen-ul lui Cameron) and carry on"
 - cu referință la celebra maximă britanică Keep Calm and Carry On. 
The Daily Mirror, cotidian de stânga, a ales pentru prima pagionă culoarea doliului. Titlul principal a sunat ca o sentință: "Alegerile generale 2015. Condamnaţi din nou. Alţi cinci ani irosiţi"
. 

The Guardian, ziar de stânga, a insistat asupra "rezultatul-calamitate pentru laburişti"
, la care nici un partid nu s-a așteptat. Linia a fost adoptată și de The Independent, care a evocat "haosul" informatic ce ar fi împiedicat "sute de alegători"
 să voteze. 
Premierul britanic David Cameron intenţionează să devanseze referendumul privind apartenenţa Marii Britanii la UE cu un an, pentru a evita suprapunerea periculoasă din punct de vedere politic cu alegerile franceze şi germane din 2017, relatează The Guardian. 

David Cameron a exclus organizarea unui alt referendum pe tema independenţei Scoţiei, în pofida rezultatelor spectaculoase înregistrate de naţionaliştii scoţieni la alegerile din Marea Britanie. "Nu va fi un alt referendum"
 a declarat el, afirmând că Partidul Naţionalist Scoţian, proindependenţă, care a câştigat 56 dintre cele 59 de mandate parlamentare în Scoţia, a clarificat că alegerile nu au legătură cu asigurarea unui alt vot. "Am avut un referendum. Scoţienii au votat categoric pentru a rămâne în Marea Britanie"
 a declarat David Cameron.
„Mai apropiaţi nu puteau fi”

Anterior aflării rezultatelor alegerilor, în ediţiile apărute în ziua alegerilor din Marea Britanie, principalele cotidiane britanice - cu excepția The Guardian, The Times, The Independent și The Daily Express - au luat deschis, după caz, partea conservatorilor sau laburiștilor, fiecare îndemnându-și cititorii să voteze la scrutinul legislativ din aceeași zi pentru una dintre aceste două tabere. 
Cotidianul The Guardian, unul dintre cele mai citite în Marea Britanie, a publicat pe prima pagină un articol cu titlul „Mai apropiaţi nu puteau fi”
, alături de o fotografie cu liderul laburist Ed Miliband și cu cel conservator David Cameron, față în față alături, alături de un sondaj în care intențiile de vot aratau pentru formațiunile lor un procent identic, de 35%. 

The Times, în mod tradițional favorabil conservatorilor, a scris despre „ziua adevărului”. S-a întreabat dacă britanicii, „în cele mai importante alegeri dintr-o generaţie, vor avea suficientă încredere în cineva pentru a-l desemna câştigător”
. 
Pentru The Daily Mirror, care, de obicei sprijină laburiștii, în ziua alegerilor sosise momentul „să fie daţi afară'” premierul David Cameron și ministrul economiei, George Osborne. Publicaţia i-a acuzat de a nu-și fi respectat promisiunile, înfăţişându-i alături de un camion pentru mutat mobilă şi sugerându-le „să se mute”
. 
Un mesaj similar a fost transmis de publicația scoțiană The Daily Record. Pe prima pagină a fost publicată fotografia lui David Cameron împreună cu titlul: „Hai Anglia, dă-l afară!”
. 
Publicațiile favorabile conservatorilor, precum The Daily Mail, The Sun sau The Daily Telegraph, au subliniat cât de important era, în opinia lor, ca partidul lui David Cameron să câștige alegerile. David Cameron, „nu face nici un lucru pe care apoi să-l regrete”
 a afirmat The Daily Telegraph într-un articol însoțit de fotografie a premierului britanic alături de soția sa, Samantha. 
La rândul său, The Daily Mail a publicat o fotografie cu David Cameron și Samantha ținându-se de mână. În alte pagini ale ziarului putea fi consultat un „ghid tactic” pentru cititori, pentru a vota împotriva lui „Ed cel Roşu”
. 
The Sun, cel mai citit cotidian din Marea Britanie, aflat în proprietatea magnatului Rupert Murdoch, a scris despre „Parlamentul spânzurat”, referindu-se la faptul că laburiștii și conservatorii erau cotați în toate sondajele anterioare alegerilor cu procentaje aproximativ egale, astfel încât „cel mai probabil nici una dintre cele două mari forţe politice nu va obţine majoritatea în Camera Comunelor”. Pe cale de consecinţă, publicația avertiza asupra riscului unei situații de paralizie sau a necesității constituirii din nou a unui guvern de coaliție. De asemenea, le-a cerut britanicilor „să se asigure că Partidul Laburist nu va putea face rău ţării”
. 
Cu aproximativ o săptămână înaintea alegerilor, The Sun îşi declarase, fără echivoc, sprijinul față de conservatorii lui David Cameron. Într-un articol cu titlul „Este un Tory”, ziarul publica o fotografie înfăţişându-l pe David Cameron înfășat ca un bebeluș - aluzie, în acel moment, la aşteptata venire pe lumea a celui de al doilea copil al ducesei Kate. „Astăzi, după o îndelungată aşteptare de cinci ani şi în faţa unor laburişti înfricoşători, The Sun este mândru să-şi arate opţiunea pentru alegeri”
 se preciza într-un articol în care care erau evocate realizările economice ale guvernului condus de Cameron, temerile legate de creșterea popularității naționaliștilor scoțieni și promisiunea liderului conservator de a organiza un referendum pe tema posibilei ieșiri a Marii Britanii în UE. Conservatorii și laburiștii erau aproape la egalitate în sondajele de opinie. 

De precizat este că același cotidian i-a susținut, la fel de deschis, până în anul 2009, pe laburişti. În anul 2009, ziarul The Sun a întors spatele Partidului Laburist, după ce l-a sprijinit timp de un deceniu, și a decis să devină un susținător al conservatorilor. Laburiștii aveau să piardă alegerile desfășurate în anul următor. 
Pe de altă parte, în timp, în cea mai mare parte, presa britanică s-a arătatat favorabilă, după caz, fie conservatorilor, fie laburiștilor, The Daily Express - cotidian cu un tiraj de aproape un milion de exemplare - îndemna electoratul, în ziua alegerilor, „să voteze pentru” formațiunea antieuropeană „UKIP”
, condusă de Nigel Farage.  

Regina Elisabeta a II-a anunţă referendumul. Brexit?

Guvernul conservator condus de David Cameron a anunțat un proiect de lege care confirmă organizarea până la sfârșitul lui 2017 a unui referendum privind apartenența Marii Britanii la Uniunea Europeană. Proiectul de lege a fost anunțat în Parlament de Regina Elisabeta a II-a cu ocazia discursului tradițional al suveranei - citit de aceasta, însă redactat de guvern. Discursul Reginei a marcat şi deschiderea noii sesiuni a Parlamentului britanic după alegerile parlamentare din 7 mai, câştigate de David Cameron. „Până la sfârşitul anului 2017 va fi prezentată o lege pentru organizarea unui referendum privind rămânerea sau nu” a Marii Britanii „în Uniunea Europeană”. „Guvernul va renegocia relaţia Marii Britanii cu Uniunea Europeană şi va continua reforma Uniunii Europene”
. Referendumul va avea loc după o fază de renegociere a condițiilor de apartenență a Marii Britanii la Uniunea Europeană. 
Premierul britanic, David Cameron, „este gata să le ofere alegătorilor şansa de a respinge apartenenţa Marii Britanii la Uniunea Europeană printr-un referendum istoric”, a precizat The Times. 

“Nu există nimic inevitabil în legătură cu ieşirea Marii Britanii din Uniunea Europeană. Cu toate acestea, istoria va consemna, în mod corect, că David Cameron a trasat pentru naţiune această direcţie” a punctat The Financial Times

Decizia de a „încredinţare în mâinile poporului” apartenenţa la Uniunea Europeană reprezintă “un mare risc, dar o manevră curajoasă” a afirmat The Sun. Situaţia a fost comparată cu punerea “unui pistol încărcat la tâmplele liderilor Uniunii Europene şi a le spune: daţi Marii Britanii înapoi ceea ce vrea sau ar putea pleca”. Descriind negocierile la care va participa David Cameron drept “un joc de pocker cu Bruxelles-ul prin inducerea în eroare a adversarului şi pentru cea mai mare miză”, publicaţia a apreciat că „succesul sau eşecul acestui demers au potenţialul de a defini mandatul premierului britanic”
.


Potrivit Gazeta Wyborcza, „Marea Britanie nu visează la o existenţă călduţă şi izolată la periferia Europei". Referindu-se la posibila ieşire a Marii Britanii din blocul comunitar, ziarul polonez precizează că „ar fi o lovitură puternică împotriva”
 Uniunii Europene.


De Volkskrant consideră că premierul britanic „aruncă o umbră asupra Uniunii Europene" întrucât „doreşte o Uniune Europeană pe placul său”. Cotidianul din Amsterdam subliniază că solicitările premierului David Cameron „vor fi foarte greu de îndeplinit fără a dăuna întregii construcţii europene”. Argumentaţia vizează apariţia precedentului. „Dacă un stat membru doreşte să revină asupra unor acorduri, vor exista, fără îndoială, şi alte ţări care vor cere excepţii. Dar, o ieşire a Marii Britanii nu este în interesul Uniunii Europene” întrucât ar „conduce la o reducere importantă a influenţei economice, diplomatice şi militare a Europei. În plus, „state membre mai mici nu s-ar mai simţi în largul lor într-un club european în care Franţa şi Germania dau ordine”
. 


El Pais a abordat subiectul critic, afirmând că că "Europa britanică" pare a semăna cu "o simplă zonă de comerţ liber". Afirmând că „visul Conservatorilor este de a avea relaţii fără intermediari cu o lume globală şi de a folosi Uniunea Europeană drept un simplu spaţiu de comerţ liber cât mai lipsit de reguli cu putinţă”, publicaţia concede, totuşi că „este o idee care ar putea fi atractivă, în principiu, dar se izbeşte de o multitudine de obstacole”
.


The Economist a apreciat că renegocierea termenilor apartenenţei Marii Britanii la Uniunea Europeană „va avea un preţ diplomatic mare”. Din perspectiva Marii Britanii, „relaţia cu Uniunea Europeană este una bazată pe tranzacţii”. Pentru statele „aflate în centrul” UE, „roţile care conduc la compromis sunt unse cu uleiul unui destin comun”. De aici derivă „nedumerirea vecinilor Marii Britanii”, iar ideea  „solicitări directe, aproape unilaterale” este „cât se poate de îndepărtată de agendele politice de la Paris, Berlin şi Bruxelles”
. 
Premierul David Cameron ar putea fi favorabil menţinerii Marii Britanii în Uniunea Europeană în măsura în care va reuşi să negocieze „unele reforme” precum cea care „vizează limitara accesului la sistemul social britanic al imigranţilor din unele ţări”
 precizează La Libre Belgique. Anterior demarării negocierilor, premierul britanic intenţionează să înfiinţeze „o unitate specială pentru controlul migraţiei”
. 

Citând un raport al Migration Watch, The Daily Mail subliniază că „trei din patru imigranţi din Europa de Est aflaţi în Marea Britanie ocupă posturi cu o calificare redusă”. În document se menţionează că „1,72 milioane de lucrători europeni au ajuns în Marea Britanie, din anul 1997 până în prezent. Dintre aceştia, 872.000 sunt din Europa de Est”
.  

Grecia, la răscruce 

Le Monde avertizează că, pentru Grecia, „numărătoarea inversă a început”. Membrii "Grupului de la Bruxelles" erau „izolaţi în birourile discrete”, pentru a încerca să iasă din impasul negocierilor dintre Atena și creditorii săi - Comisia Europeană, Banca Centrală Europeană şi FMI, o criză care durează de patru luni. Grecii, „care speră la un acord” rapid, au sosit la Bruxelles cu un proiect de memorandum. „Toată lumea este acum conștientă, la Atena, Paris, Berlin sau Washington, că aceste discuții ar trebui încheiate foarte repede”
 pentru a se evita incapacitatea de plată a Greciei.


„Politicienii vremii au dat Greciei un ultimatum” a afirmat The Wall Street Journal. Guvernul grec „a petrecut patru luni” cerând o "soluție politică" la criza datoriei ţării. Poate „a venit vremea ca zona euro să ofere o soluţie Atenei”. Până acum, „liderii europeni au fost reticenţi în a se implica într-adevăr în proces”, preferând „să se ascundă” în spatele oficialilor instituţiilor „cunoscute sub numele de Troica” - Banca Centrală Europeană, FMI şi Comisia Europeană. Dar „creditorii Greciei au trecut o linie greu de traversat altă dată, făcând unele concesii în conturul unui acord final prezentat Atenei, în încercarea a debloca un ajutor financiar atât de necesar”
.
„SUA îndeamnă Grecia să încheie politica pe marginea prăpăstiei cu creditorii săi la reuniunea G7”, a titrat The Guardian. „Secretarul american al Trezoreriei a declarat că va folosi reuniunea miniștrilor de finanţe din G7 pentru a face presiuni asupra Greciei şi creditorilor săi europeni să pună capăt politicii periculoase din ultimul timp şi de a ajunge la un acord de salvare”. Jack Lew le-a cerut părţilor implicate în criza datoriilor din Grecia să trateze "fiecare termen ca şi cum ar fi ultimul". Washingtonul „a privit diferitele grade de frustrare și de alarmă de-a lungul întregii aceste adevărate saga”
.

Pe de altă parte, The Guardian precizează că „liderii Greciei s-au întâlnit cu reprezentanţii zonei euro, dar, aşa cum era de aşteptat, nu s-a ajuns încă la nici un acord”. Premierul grec Alexis Tsipras a fost la Bruxelles pentru un dineu de lucru la invitaţia preşedintelui Comisiei Europene, Jean-Claude Juncker. La întâlnire a participat şi şeful Eurogrup, Jeroen  Dijsselbloem. Scopul reuniunii a fost de a încerca să se găsească bazele unui acord care să permită plata a 7,2 miliarde de euro către Grecia, promisă de mult timp. "A fost o întâlnire constructivă. Au fost făcute unele progrese în înţelegerea poziţiilor reciproce asupra diferitelor propuneri. S-a decis să ne întâlnim din nou. Această muncă intensă va continua" a declarat Comisia Europeană într-un comunicat. Alexis Tsipras a respins unele dintre propunerile de reformă făcute de creditorii Atenei, care condiţionau deblocarea ajutorului financiar. În planul creditorilor "există puncte pe care nimeni nu le poate considera ca o bază pentru discuţii" a declarat premierul elen, amintind tăierea celor mai mici pensii şi creşterea TVA pentru electricitate. "Vorbim despre o ţară care în ultimii cinci ani a suferit o catastrofă economică majoră, a pierdut 25% din PIB după cinci ani de austeritate dură. Propunerile care readuc idei ca tăierea celor mai mici pensii sau majorarea TVA la electricitate nu pot fi baze de discuţii".
 Discuţiile dintre Grecia şi partenerii săi "vor fi reluate", a anunţat şeful Eurogrulului, Jeroen Dijsselbloem.

„Negocieri privind Grecia la Bruxelles: partenerii din zona euro s-au întâlnit cu Tsipras” a punctat Der Spiegel. „În cadrul negocierilor privind un nou ajutor pentru Grecia premierul Alexis Tsipras beneficiază de un sprijin clar. Creditorii europeni au făcut concesii importante în privinţa cererilor de reformă. Cu toate acestea, nu s-a ajuns la un acord concret”
.

Ministrul grec de Interne, Nikos Voutsis, a precizat că „Grecia nu-şi poate achita (...) datoria către Fondul Monetar Internaţional dacă nu ajunge la un acord cu creditorii” a relatat Kathimerini. În opinia publicaţiei elene, „este declaraţia cea mai explicită făcută până acum de fuvernul de la Atena pe tema eventualului faliment cu care s-ar confrunta ţara în caz contrar”
. 

Ministrul elen de Finanţe, Yannis Varoufakis, a afirmat că Grecia „a făcut paşi uriaşi ca să ajungă la un acord cu investitorii”. A adăugat, însă, că „ieşirea Greciei din zona monedei unice ar însemna pentru euro începutul sfârşitului”
. 

„Piaţa europeană de obligaţiuni a scăpat de sub control”, afirmă Business Insider. „Autoritatea europeană de reglementare în domeniul asigurărilor și fondurilor de pensii” - AEAPO - „nu a glumit” când a avertizat că operaţiunea BCE de a tipări şi lansa pe piaţă 60 miliarde de euro lunar „va declanşa o "volatilitate" trădătoare” pe piețele de obligațiuni. "Volatilitatea" nu este, de fapt, cuvântul potrivit. Aceasta implică „suişuri şi coborâşuri”. Dar, „din momentul relaxării cantitative” începută în luna martie, „obligaţiunile de euro au fost într-o situaţie confuză, intercalate cu perioade scurte de calm” doar „suficient de lungi pentru investitori să-şi lingă rănile”, urmate de „o fugă brutală”
.

„Republica Moldova continuă să fie cel mai bun reformator”

Uniunea Europeană şi şase state ex-sovietice - Ucraina, Georgia, Republica Moldova, Velarus, Armenia şi Azerbaidjan - au discutat, la Riga, „pentru prima dată de la izbucnirea crizei ucrainene”. Comisarul european pentru Politica de vecinătate, Johannes Hahn, a apreciat că trebuie regândită „întreaga politică de vecinătate europeană, nu doar cea estică”
.

Uniunea Eeuropeană „îşi defineşte” la summit-ul de la Riga „frontierele în faţa Rusiei”
. Moscova „e cu ochii pe summit-ul de la Riga”
 iar The Financial Times crede că „Rusia cântăreşte atent ambiţiile estice ale Uniunii Europene”
. Însă, cancelarul german Angela Merkel a afirmat că „Parteneriatul Estic este o formulă de colaborare, nu un instrument de extindere a UE”
. 
Preşedintele Cosiliului European a avut reţineri în a da iluzii ţărilor vizate, dar recunoaşte dreptul Georgiei, Republicii Moldovei şi Ucrainei de a avea acest vis. Din păcate, summit-ul de la Riga „a confirmat că Ucraina rămâne în spatele cortinei de fier”
. 

Discuţiile la nivel înalt cu Republica Moldova, Ucraina şi Georgia se concentrează pe trei domenii-cheie: acorduri comerciale, liberalizarea vizelor şi asistenţă financiară. Dintre acestea, „comerţul, cel mai probabil, poate înregistra progrese concrete”
. 

Deşi Forbes opinează că actuala criză din Republica Moldova „afectează stabilitatea ţării”
, ziarul The New York Times apreciază că „După criteriile tehnice utilizate de Bruxelles pentru a evalua performanţa ţărilor ţintă ale programului, Moldova continuă să fie cel mai bun reformator prin adoptarea de 10.500 de standarde europene în mai multe domenii”. Publicaţia subliniază că „distanţa între aşteptări şi realitatea nu e nicăieri mai amre ca în Moldova, care, anul trecut, o obţinut călătorii fără viză în Europa, fiind lăudată de Bruxelles ca premiantă la capitolul reforme în cadrul programului Parteneriatului Estic”. Astăzi, însă, „politicienii europeni dezbinaţi şi omologii lor din Ucraina sunt atât de marcaţi de eşecul combaterii corupţiei şi creării unui stat funcţional, încât multor cetăţeni ai Moldovei, Rusia la pare atrăgătoare”
. 

Problemele dezbătute la Riga „vor configura una dintre marile dimensiuni ale viitorului Europei, inclusiv modul în care ar trebui tratată o Rusie mai agresivă”. La Riga, „Europa ar trebui să transmită un mesaj de încurajare celor care speră la mai multă libertate, prosperitate şi independenţă”. La fel de important, proveştile de succes europene din regiune „vor avea, în cele din urmă, treptat, un impact asupra modului în care însăşi Rusia va evolua”
. 
Merkel, dispusă la concesii, pentru a se evita un Brexit

Premierul britanic, David Cameron, a făcut un turneu în capitalele europene în încercarea de a obţine susţinere, înaintea summit-ului din iunie, pentru reformarea blocului comunitar. EUobserver a subliniat că Angela Merkel „este hotărâtă să schimbe chiar şi Tratatul UE penru a se asigura că Marea Britanie rămâne în grupul celor 28”. Cancelarul german a declarat, după o întâlnire cu David Cameron, că „Acolo unde există voinţă, există şi soluţie. Acesta ar trebui să fie principiul nostru conducător”. Publicaţia de la Bruxelles a apreciat că reformarea Uniunii Europene nu se poate realiza înaintea referendumului din Marea Britanie. „Procesul de reformare a UE ar putea dura ani de zile şi este aproape imposibil de realizat înainte de referendumul din Marea Britanie privind apartenenţa la UE, motiv pentru care o soluţie ar fi ca Bruxelles-ul să promită oficial că schimbările propuse de Londra şi agreate de liderii UE vor fi inserate, ulterior, în Tratatul european”
.  
The Independent subliniază ideea că premierul britanic se bucură de susţinere şi încurajare din partea cancelarului german. „David Cameron a fost încurajat de discursul cancelarului Germaniei”. Angela Merkel „a fost deschisă perspectivei schimbării Tratatului, mai ales în punctele privind accesul imigranţilor la robinetul generos al ajutoarelor sociale din Marea Britanie”. Ziarul a apreciat că vizita premierului britanic la Berlin a fost „un succes”
.
The Financial Times se referă, explicit, la faptul că demersurile lui David Cameron se bucură de sprijinul Berlinului. Cancelarul german, Angela Merkel, a declarat că „Berlinul doreşte o Europă competitivă” şi s-a oferit să-l sprijine pe premierul britanic în „demersurile sale privind reformarea Uniunii Europene”
.
Conflictele interconfersionale, exploatate de Statul Islamic 
The Guardian atrage atenţia asupra faptului că Statul Islamic nu comite atacuri doar în Siria şi în Irak, extinzând aria crimelor în alte ţări din regiune. „Un al doilea atac sinucigaş în Arabia Saudită alimentează temerile unei campanii extinse a grupării jihadiste în interiorul regatului sunit”. Ziarul insistă asupra faptului că Arabia Saudită prezintă un interes aparte pentru jihadişti. „Gruparea Statul Islamic acordă o atenţie specială Arabiei Saudite, mai ales după ce liderul grupării, Abu Bakr al-Baghdadi a declarat că familia regală saudită este capul şarpelui şi adăpostul tuturor relelor”. Citând un oficial saudit, publicaţia britanică precizează că „autorii unor asemenea atacuri abominabile sunt motivaţi de o ideologie bolnavă, diseminată de clerici şi reformişti auto-proclamaţi”
.
Stars and Stripes trage un semnal de alarmă în sensul exploatării conflictelor interconfesionale de către jihadişti. „În mod abil, Statul Islamic exploatează conflictele interconfesionale generate între şiiţi şi suniţi, mai ales în Siria şi Irak unde gruparea comite atacuri brutale împotriva şiiţilor, după care se portretizează în apărător al suniţilor acuzaţi şi hărţuiţi. Cresc temerile că gruparea jihadistă adoptă, acum, aceeaşi strategie şi în Arabia Saudită”
.

În Orientul Mijlociu, ţările din zonă încearcă să facă front comun pentru a contracara înaintarea militanţilor Statului Islamic. „Premierul irakian, Habel al-Abadi, a anunţat numele de cod al operaţiunii menite să ducă la recucerirea oraşului Ramadi, capturat de militanţii Statului Islamic”
 a precizat publicaţia kurdă Rudaw. Potrivit ziarului libanez Daily Star, premierul irakian s-a arătat convins că „oraşul Ramadi va fi recucerit”
. 
The Times of India trage un semnal de alarmă în sensul că Pakistanul ar putea susţine jihadiştii în încercarea de a obţine arme nucleare. „Statul Islamic ar putea primi arme nucleare din Pakistan”. Informaţia este contracarată de ziarul pakistanez Express Tribune. „Ton alarmist. India se teme că Statul Islamic ar avea acces la armamentul nuclear pakistanez”. Referitor la subiectul combaterii islamiştilor, Pravda evidenţiază capacităţile Rusiei în acest sens. „Rusia va învinge Statul Islamic. Nu există nici o iluzie”. 
Reprezentanţi ai islamismului radical au fost identificaţi şi în zona europeană. Astfel, în Republica Moldova au fost depistaţi adepţi ai unei organizaţii teroriste, afiliată Statului Islamic. Jurnal de Chişinău menţionează că 11 indivizi „majoritatea originari din Caucaz” se pregăteau să plece în Siria pentru a lupta alături de Statul Islamic. Poliţia a precizat că „scopul acestei grupări teroriste era de a obţine fonduri ilicite de finanţare a acţiunilor militare, atât în Republica Moldova cât şi în Siria”
. 

